text:
Archive for the ‘prime pagjine’
✽✽ I autonomiscj furlans a àn sostignût simpri di jessi favorevui a une specifiche soluzion pal câs Triest. Une volte afermade la diversitât storiche, economiche e culturâl tra la capitâl regjonâl e dut il Friûl, di Gurize a Pordenon e duncje no dome Udin, si è sostignût simpri la dibisugne di une forme ancje istituzionâl [...]
Posted on on Ottobre 14th, 2015 in
2015, Articoli, Otubar, prime pagjine |
No Comments »
✽✽ Di pôcs dîs si son tornadis a vierzi lis scuelis e il nestri pinsîr al pues dome che lâ a chês miârs di fameis che ancje chest an a àn dit di sì al insegnament dal furlan. No cate dut, o zontìn nô, viodudis lis tantis lacunis che, ancjemò vuê, il studi de marilenghe [...]
Posted on on Settembre 15th, 2015 in
2015, Articoli, Setembar, prime pagjine |
No Comments »
✽✽ Ogni volte che si cjatìn te basiliche di Aquilee o vin di visâsi parcè che o sin culì e in ce maniere che e je nassude cheste tradizion. Pre Checo Placerean e Glesie Furlane le vevin viodude juste fintremai di chê Istât dal 1977, decidint di celebrâ ducj insiemi la fieste di Ermacore e [...]
Posted on on Luglio 15th, 2015 in
2015, Articoli, Lui, prime pagjine |
No Comments »
✽✽ Par capî ce che al sucêt in chest periodi, nol è mâl lâ a viodi ce che al è sucedût tai ultins mês. O fevelìn dal dibatiment su la cuistion de autonomie e de specialitât, sul doman dal Friûl, dal so rapuart istituzionâl cun Rome e ancje jenfri la stesse Regjon.
✽✽ Si sint ator [...]
Posted on on Giugno 15th, 2015 in
2015, Articoli, Jugn, prime pagjine |
No Comments »
✽✽ Une foto, un dissen al pues jessi plui fuart di tantis peraulis. E viodût che il nestri “no” a dutis lis manfrinis talianotis e regjonâls pal centenari dal ‘15-’18 al vûl jessi il plui fuart pussibil, o vin decidût che la prime pagjine di chest numar e fos propit la rapresentazion dal nestri disdegn [...]
Posted on on Maggio 12th, 2015 in
2015, Articoli, Mai, prime pagjine |
No Comments »
✽✽ A son chei che a pensin che la cuistion di Triest no sedi la prime e la plui impuartante pe bataie dal Friûl: “O vin - chest il lôr pinsîr - di puartâ indenant i nestris problemis cence pierdisi daûr di lôr, rinfuarçâ lis nestris lidrîs, cirî di contâ su lis nestris fuarcis. Fâ [...]
Posted on on Aprile 12th, 2015 in
2015, Articoli, Avrîl, prime pagjine |
No Comments »
✽✽ O ai domandât a un gno amì, primari di ospedâl, ce che al pensave de gnove riforme sanitarie regjonâl. Mi a rispuindût che, par lui, prime di fâ sù la cjase si scuen tirâ sù lis fondis: tal setôr a jerin soredut i colegaments e la informatiche i anei debii dal sisteme. Se a [...]
Posted on on Marzo 17th, 2015 in
2015, Articoli, Març, prime pagjine |
No Comments »
✽✽ E torne di mode la Regjon a statût speciâl, non dome parcè che o fevelìn dal aniversari de sô nassite tal nestri gjornâl, ma soredut viodût che a son simpri di plui chei che a volaressin scjafoiâ cheste autonomie in non e par cont des macroregjons. Al jere di timp che no si sintive [...]
Posted on on Febbraio 17th, 2015 in
2015, Articoli, Zenâr-Fevrâr, prime pagjine |
No Comments »
✽✽ L’ultin ton al rive de Coopca, la storiche cooperative cjargnele che e riscje il faliment e di no tornâ indaûr i sparagns depositâts di tante int a so non.
Cualchidun al scrîf che cheste e je le dimostrazion de fin dal “fasìn di bessôi”, ven a stâi che un model di svilup furlan nol pues [...]
Posted on on Dicembre 15th, 2014 in
2014, Articoli, Dicembar, prime pagjine |
No Comments »
✽✽ Ma vuê, aial ancjemò costrut fevelâ di autonomie pe nestre Regjon? In chei dîs achì su la stampe al è stât dut un grant dibatiment su la cuistion. O disarès che e je ore di finîle cu lis fufignis. La autonomie no esist plui, almancul tal sens che e vignive intindude de sô nassite [...]
Posted on on Novembre 15th, 2014 in
2014, Articoli, Novembar, prime pagjine |
No Comments »
✽✽ Par un moment, fasìn finte di jessi tornâts frutins, di lâ indenant cence tancj prejudizis tal cjâf, e fasìn chel zûc dulà che si scuen, cuntun lapis, lâ daûr ai puntins numerâts: ae fin e salte fûr une figure.
Po ben, partìn dal prin e lu clamìn “furlans”.
✽✽ O vin simpri dite che o sin [...]
Posted on on Ottobre 16th, 2014 in
2014, Articoli, Otubar, prime pagjine |
No Comments »
✽✽ O ai cjatât stampât pardut un sproc di Albert Einstein su la crisi, dulà che al è scrit cemût che un moment dificil al pues voltâsi in miôr. O ai viodute cheste scrite stampade su lis maiutis, su poster in dutis lis libreriis, fintremai sui tovaiuts di cjarte par netâsi la bocje. O ai [...]
Posted on on Settembre 15th, 2014 in
2014, Articoli, Setembar, prime pagjine |
No Comments »


c: text/html

text:
domenica 1 novembre 2009
Gran galà da sgnape
Si è tignut le setemane pasade il Gran Galà da Sgnape, curat dall'AIS (Associazion Italiane Sommelier) e da Academie da sgnape ( http://www.accademiagrappa.it/).
Ma erin dome 6 aziendis, di cui che che veve di rapresentà il Friul presentave gnape di zibibbo (che in Friul el crès pardut come le grame...).
Ma lis buinis iniziativis an simpri ancje buinis robis: di segnalà di sigur le gnape di prosec da Carpenè Malvolti SEVERA Imperatrice che pase 18 mes in barrique (no crodi si puedi tradusi barrique!) e che pues jessi abinade cun le ciocolade fondente ma dibesole no strache! Poi la Fuoriclasse Rossa di Castagner ancje se che da Nonino Uvarossa mi plàs di plui. L'AMBRA di Moscato di Luigi Francoli che ven dal Piemont je propit uniche tal so genar, come da stese aziende la Ottantotto Barriques Riserva 1999. E le aziende che produs il spumant Ferrrari (!!!) je mitude a distilà e une das gnapis si clame SEGNANA Gentile.
Ce fature preparà chist post..mi è tocjat cjercjialis dutis.....
Pubblicato da spirt di vin a 13:37
Etichette: degustazion
Nessun commento:
Iscriviti a: Commenti sul post (Atom)

robotstxt: allowed

filter: keep


text:
Il
tribunâl di Gwened / Vannes al à decidût di liberâ il puartevôs
dal coletîf breton Ai’ta finît sot procès cu la acuse di vê
robât i totems segnaletics logâts intal campus de UBS, la
Universitât de Bretagne Sud. La azion e jere stade metude in at di
militants dal coletîf tant che at di proteste par vie che la
segnaletiche e jere dome par francês e no ancje par breton. I totems
a jerin stâts fats cjatâ cualchi timp plui tart a An Oriant /
Lorient, in ocasion dal festival interceltic. Cundut che la
universitât e veve ritirade la denuncie, la publiche acuse e veve
decidût di lâ indenant cul procediment. Il procès al à dât cussì
inmò plui rivoc ae mobilitazion rivendicative pe lenghe bretone
puartade indenant di Ai’ta.
Font:
Le Télégramme,
24/02/16


text:
Stâts gjenerâi pe autonomie: par salvâle e par infuartîle
Stâts gjenerâi pe autonomie: une ocasion dulà che ancje la glesie furlane e sarà presint par pupilâ une cundizion, la autonomie de Regjon Friûl-Vignesie Julie. Cun di fat, no cate lis rassigurazions che a rivin in prin de presidente de Regjon Debora Serracchiani, “e je percepide a risi ancje di front de linie neocentralistiche dal Stât”, al conferme bonsignôr Guido Genero, vicjari gjenerâl de Arcidiocesi di Udin.
Une idee, cheste dai Stâts gjenerâi, che “a titul personâl” i jere vignude a lui za fa cualchi timp e che cumò e à passonât tant di jessi diretementri cjapade sù di cualchi socie cul impegn di inmaneâju. Par cumò al lavôr a son lis associazion “Friuli Europa” e “Mitteleuropa”, cun a cjâf rispetivementri Renzo Pascolat e Paolo Petiziol, ma si spiete la adesion ancjemò almancul di une altre tal comitât promotôr.
MACHINE AMBIZIOSE
Par chel che al rivuarde i timps, si pense di rivâ adore a realizâ chescj Stâts gjenerâi “tai prins mês dal prossim an”, al previôt bonsignôr Genero, “tratantsi di un machine ambiziose e ancje complesse”. Tai intindiments, cun di fat, al è chel di clamâ adun – a nivel regjonâl – dutis lis istituzions, des Universitâts aes Glesiis, des Scuelis ai Sindicâts e vie indevant par meti ae fin une firme sot di une mozion che e disi a clâr che “la autonomie e à di jessi mantignude e rinfuarcide”. Intant chest, al rimarche Genero, cence lâ a dibati ator de organizazion interne de regjon.
In prin, in sumis, al è di meti un cantin fer su cheste volontât e po ancje si à di sclarî ce che si vûl intindi par autonomie. Che bonsignôr Genero su chest une idee clare le à: “La Autonomie si à cuant che e je une disponibilitât utile e adeguade di risorsis”. Duncje ancje su chest pont la mozion e varès di jessi clare, par vie che “a son diferentis concezions di autonomie, che non pues jessi però dome promessis o ridusude a cualchi fiscalitât di vantaç”.
GUVIER E PARLAMENT TE SMIRE
La mozion che e saltarà fûr di chescj Stâts gjenerâi e sarà presentade al Guvier e al Parlament.
Se si domandi a bonsignôr Genero parcè une autonomie ancjemò cumò - stant che, in Italie ma forsit cualchidun al è ancje in Friûl, a son cuissà trops indotorâts, politics e studiôs che si spitichin a dî che je passade chê ore, che cumò no covente e che no à sens -, lui al rispuint cu la convinzion che i diven di vê vivût gran part dai 50 agns di Statût speciâl dal Friûl-Vignesie Julie. “O ai fate esperience di ce che al jere il Friûl tai agns Sessante, tai Setante e po dopo dal taramot. Bisugne vê memorie par savê cuale strade che al fat il Friûl e trop che in chest troi e à zovât la autonomie”. Si che duncje, “a son resons etnolinguistichis, di posizion gjeografiche, di capacitât dimostrade di savê dâi concretece al principi di sussidiarietât che a fondin la reson che cheste regjon e sei autonome”.
IL RÛL DE GLESIE
Ma parcè ancje la Glesie saraie un dai sogjets che a puartaran aghe a chescj Stâts gjenerâi? Bonsignôr Genero al sotlinee il stîl di une glesie tal rapuart cu la tiere dulà che e je impastanade, ven a stâi la plantatio ecclesiae. “La Glesie e je simpri peade a strent cu la storie, cu la gjeografie, cu la culture dal teritori e de int. In chê cundizion li si ricognossìn”. ❚
Antonella Lanfrit


text:
Il ricuart di un amî che al jere ancje lui in “fabriche”
O publichìn un scrit di pre Toni Beline li che al è nomenât pre Renzo Dentesano, che nus à lassâts il mês stât. Tal toc, pre Renzo al è juste nomenât, ma si dà la idee di trop timp che a jerin leâts chei dal grup di predis di Glesie Furlane. Il liceu nomenât tal scrit al è chel dal Seminari.
Un dai fats che plui mi àn umiliât al è sucedût in seconde liceu, cuant che o vevi disesiet agns. O jeri di banc cun Laurinç Dentesan di Bicinins e al jere interogât un nestri compagn. In sience. No sai cemût, cualchidun i à sugjerît e il Negus (il pseudonim che i dà pre Toni a chel predi professôr, n.d.r.) s’e à cjapade cun nô doi, che no jentravin come il fant di spade cuant che al è in zûc cope. Nus à condanâts a ripuartâi, pe setemane dopo, cent e vincj pagjinis sui nemâi. O vin dit e stradit che no vevin sugjerît, ma lui nuie.
Tal indoman, chel ch’al veve sugjerît al à confessât il so pecjât e al à dit clâr e tont che nô doi no vevin ni art ni part, ma lui nuie ancjemò. Nol à ritirade la condane.
Par fâle curte, o vin dât sot come danâts par vot dîs, comprendudis lis oris di ricreazion e di passegjo, fasintsi domandis un cul altri, fin che o vin imparât a memorie ducj i nons. Une fadie stupide, ma che nus veve scanâts.
La setemane dopo, tal martars, nus à clamâts fûr e al à tacât a domandânus ducj i nons. Ju savevin ducj. Alore al è passât su la dintadure di chescj sfondrâts di gjats salvadis o “felini”. Le savevin ancje chê e lui al tufave come il demoni.
Ma al veve decidût di freânus e nus à freâts. Cu la nomenclature latine, che no jere in programe. O vin induvinât alc sul leon , ch’al jere “felis leo” e sul gjat, ch’al ere “felis felis” e o sin colâts su la tierce.
Cussì si cjapavin i cuatris in chê volte in seminari! E nol jere il câs di podê rimediâ, se lui no si indegnave di tornâ a clamâ e, une volte lâts fûr, di scoltânus. ❚
✒ Pre Toni Beline, gjavât fûr di «La fabriche dai predis»


text:
CUINTRISTORIE DAL TARAMOT. Seste pontade. Cui che al scolte, e cui che al colonize.
Nol à di parê strani che o fevelìn spes di conflits. La storiografie di solit no fâs altri che sbuziâ il mût che i diviers sogjets storics a interagjissin, si cjacarin e si scuintrin. Come dôs pieris che sbatudis a fasin la lusigne, cussì i scuintris, une volte che si è cuietât il rumôr, il spavent e la emozion dal bot, a lassin daûr un tichinin di lûs li che il storic po al sofle ben planc, par fâ un lum tal scûr dal timp lontan. E nol è di maraveâsi che i prins scrits che a àn cirût di contâ de int tes tendopolis, tra l’Atom dal ‘76 e la Vierte dal ‘77, a son vignûts fûr di une polemiche tra lis ideis di intervent di un grup vignût di fûr e cui che lu acusave di vê un ategjament colonizadôr. O stoi fevelant dal libri di Robi Ronza “Dalle tende al deserto”, che al fâs so il mût di viodi di Comunione e Liberazione, e la opare a cure dal Centri di Documentazion e Informazion (CeDI) “Friuli: un popolo tra le macerie”, tornât a publicâ di pôc de Diocesi di Udin, che al è stât scrit in polemiche cun chel altri de int che e stave scombatint dentri dai comitâts.
O vin plui voltis contât di cemût che la int taramotade e à vût di subit la volontât di jessi protagoniste tant dai prins socors e te gjestion des tendopolis, che de ricostruzion. Di front a cheste volontât, cui che al è vignût di fûr al à podût sielzi tra doi mûts di fâ e di ponisi: scoltâ e metisi ai ordins de int e dai siei comitâts, subordenant a chescj la proprie identitât politiche e religjose, o pûr pontâ dut su la proprie capacitât di organizâ il propri intervent in mût autonom, poiantsi a nivel locâl su lis istituzions, e metint denant di dut la proprie identitât.
I singui e i grups organizâts che a son rivâts te zone taramotade a son spes lâts un pôc di une bande e un pôc di chê altre tra chescj doi mûts di fâ e di jessi. Par esempli, di cualchi bande i grups di estreme çampe a son stâts parâts vie parcè che a menavin la lenghe plui che la pale e il picon, ma di altris bandis si son integrâts un grum ben, deventant anzit preziôs pe comunitât e vignint parâts de int ancje cuant che i carabinîrs a vignivin a parâju vie. A Osôf a ’nd jere un che al è stât fondamentâl te gjestion de mense par dut l’Atom dal ‘76 e dome cuant che i carabinîrs a son vignûts a brincâlu si à savût che al jere un antimilitarist renitent che invezit di presentâsi in caserme al jere vignût a dâ une man ai taramotâts. Al mandave indenant i lavôrs, al taseve, e dome dopo l’arest al à scrit une letare par spiegâ il parcè de sô sielte. La int di Osôf e à tirât sot centenârs di firmis par che lu lassassin tornâ a vore te lôr mense.
Cui che invezit al à fate la sô sielte in mût cussient e organic a son stâts doi grups che a àn decidût di vivi il stes catolicisim in dôs manieris dal dut opuestis. I scout de AGESCI a àn tacât a rivâ sul puest in maniere imediade, pontant di subit su la rêt dai scout sul puest. Di fat, i scout di Glemone si son cjatâts a jessi i referents nazionâi di dut l’intervent. In linie cun chest “imprinting” e je vignude la sielte di vivi la proprie mission evangjeliche no te predicazion, ma tal scoltâ e tal servizi. Chest ju à puartâts a leâ un grum ben cui comitâts e cu la int, in plui che naturalmentri cu la glesie furlane ative tes tendopolis. In particolâr, a Glemone i scout a àn vût un rûl fondamentâl tal tignî i colegaments tra assessorât ae partecipazion e tendopolis.
Dal dut di chê altre bande, Comunione e Liberazione. cence une base in Friûl, CL e à planificât il so intervent dal di fûr e, fuarte de sô capacitât organizative e di mobilitazion di oms e di bêçs, e je rivade tai puescj taramotâts cul intindiment di sostignî principalmentri la rinassite das parochiis, cence acuarzisi che la glesie locâl, cun parsore il Vescul Battisti, e veve bielzà fat so il slogan “prin lis cjasis, po lis glesiis”. Di fat alore CL si è inseride dome tes canonichis dulà che il predi al jere inatîf, stant che al jere vecjo, scjampât o no in grât di tignî bot ae situazion, mentri dulà che a àn cjatât predis e comunitâts catolichis fuartis e ativis, a son stadis, come dit, lusignis e falivis. Propit il mot “prin lis fabrichis, po lis cjasis, e tal ultin lis glesiis”, par chei di CL al à rapresentât un dâ mancul valôr aes esigjencis spirituâls rispiet a chês materiâls. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)


text:
sabato 18 febbraio 2012
Ricreativa: Presentato il libro sul vescovo morsanese Pietro Antonio Antivari - 18 Febbraio 2012
1 commento:
- Anonimo ha detto...
-
Mi permét une riflession su lis dôs cunvignes organissades la setemane stade a Morsan di Strade, une riflession ca no ûl jessi un parè e tant mancul un judissi, ma sôl e cuasit une “butade” là par jodi se cualchi zovin/e, e mancul zovin/e, al ûl tratà cund’ un voli plui competent la me provocassion.
I° INCUINTRI TAL POLIFUNZIONÂL DI MORSAN
Incuintri inmaneât da la clape: “Comitato per la vita del Friuli rurale”
Argoment: La terra promessa (ovvero la cava da golf).
Relators: don Pierluigi di Piazza dal Centro Balducci di Zuian e dall’arch. Roberto Pirzio Biroli, urbanist specialisât tal recupero di zones degradades e cun studi no nome in Friûl ma ancje a Berlin e a Lisbone.
L’argoment de serade a erin i lavors ca si ûl fa a tramontane dal paîs. Lavors che, se fas, a varan un impat no indifferent su la comunitat di Morsan. El progjet al proviôt la costrussion di un campo di golf su une superficie di cirche 1.100.000 mq. cal va di Morsan fin dongje Cucane, di un grant albergo cun di plui di centros comerciâi e di cjases par 250.000 mc.. Un pais plui grant di Cucane. Se al fos cussi al’è clar che la zone a vignares snaturade cu l’arîf di tant siment e di un grun di int di fûr sedi par fa vacanses, sedi par lavorà. El pericul al’è, e son tancj a pensalu, che dut al sedi funsionâl ai lavors di ampliament de autostrade e pa la costrussion de TAV. Par ches dos operas lì al ûl tante clerie e cualchidun si prepare a fornile cjolinle la ca è. Chiscj i argomens dal prim incuintri.
II° INCUINTRI TA LA GLESIE DI MORSAN
Incuintri inmaneât da la: “Ricreativa Morsano”
Argoment: La presentassion dal libri “Pietro Antonio Antivari vescovo dei friulani a fine ottocento”
Al’êre prisint: oltre a la cjantorie de parochie di Morsan, l’autôr dal libri prof. Valerio Marchi, da l’editôr Alessandra Kersevan e come moderatôr Fabrizio Biscotti.
El libri nus conte la storie di un grant personagjo dal nestri paîs, Pietro Antonio Antivari, e plui in larc al incjarne el personagjo tai avenimens dal Friûl a la fin dal ‘800. E è che storie “piçule” ca incît in t’une comunitât forsit plui di che “grande”. A è che storie ca bisugnares insegnà a scuele, la storie da lis nestres radîs, savint che cence radîs no si va lontan, si piart la muse, si è sogjes a omologassion, sbalotâs di ca e di la e doprâs nome come consumadors.
Chiscj i cantìns dai doi incuintris. Un cal cjalave al futûr, al ambient ca vivìn e che àn di vivi i nestris fîs e i nostri nevôs. Chel’âtri cal cjalave a lis nestres radîs, al nestri passât, a la nestre storie.
Poben tal prin incuintri la int di Morsan ca ere presinte si podeva contale sui dês di une man, tal secont incuintri une buine partecipassion di morsanês. In dutes dôs a mancjavin i zovins.
A chist pont la riflession a ven spontanee: sino une societât ca cjale al passât, ca si volte daûr, ca no si interesse di ce cal vignarà? Sa son sôl chei che àn passât i 50 ains ca si interessin de lôr lidrîs ce continuitât podino vè pal avignì? Se ni zovins, ni vecjos no si interessin di un fàt cal vignarà, se realissât, a savoltà la muse de nestre comunitât e dai nestris cjamps sino une societât vecje, in decadense ca no si interesse plui dal futûr?.
Valeriano Favotto
- lunedì 20 febbraio 2012 18:09:00 CET


text:
E jere
ancje la ministre rumene pal lavôr, Rovana Plumb, al incuintri
european dai rom che si è tignût la prime setemane di Avrîl a
Brussels. Dai dodis milions di rom che si stime che a vivin intai
paîs de Union Europeane, passe 600 mil a son a stâ in Romanie. La
cifre dut câs e je calcolade par difiet dal moment che, a front dai
prejudizis e des discriminazions che si cjatin a patî, tancj rom a
àn miôr no declarâ la lôr partignince etniche. Intal so
intervent, la ministre rumene e à ricognossût che al è ancjemò
tant ce fâ, ma e à ancje rivendicât risultâts positîfs inte lote
par gjavâ i rom des cundizions di puaretât là che dispès a vivin
e par ufrîur pussibilitâts di lavôr. I impegns par combati la
discriminazion cuintri dai rom però a restin pôc plui di une
promesse, al contint il Centri european pai dirits dai rom (ERRC) e
il dât al ven confermât ancje dai rapuarts di Amnesty International
là che si invide i paîs de Union Europeane a trasformâ lis
racomandazions e i principis enunciâts in politichis concretis.
Font:
Balkan Insight, 07/04/14


text:
Dal
prin ai 17 di Març la eurodeputade irlandese Liadh Ni Riada dal Sinn
Féin e à metût in at un siopar linguistic par protestâ cuintri de
discriminazion patide dal gaelic irlandês intes istituzions
comunitariis. Cundut che al è lenghe uficiâl di un stât membri e
che intal 2007 i è stât ricognossût il status di lenghe di lavôr
de Union Europeane, cuntune deroghe che e restarà in vore almancul
fin al 2017 l’irlandês al ven lassât fûr dai ûs istituzionâl.
Par denunciâ cheste discriminazion la deputade e je intervignude
simpri par gaelic intant dai lavôrs parlamentârs de prime metât di
Març. In mancjance di un tradutôr uficiâl, a voltâ par inglês i
siei intervents al è stât il so segretari: une pratiche contestade
però dai presidents des sessions di lavôr che i àn cussì gjavât
la peraule. La proteste e à però cjatât la solidarietât di
diviers parlamentârs, a partî di chei bascs, catalans, scozês e
galês, intant che dal guvier di Dublin si à fat savê che si è
daûr a lavorâ par superâ cheste situazion.
Font:
Aljazeera,
08/03/15


text:
Nus someave interessant proponi achì une des ultimis riflessions che nus propon l'amì sart Gianfranco Pintore. Cun di fat, al ven dificil no sotscrivi lis declarazions che al fâs. Lis cjatais achì, ma l'invît al è ancje a dâi un cuc al rest dai siei intervents simpri une vore interessants e puntuâi.
O segnalìn, par altri, che l'articul di Libero che si ricuarde intal intervent che o vin a pene segnalât al è, in dute la sô prime part, un "copie e incole" dal articul jessût su L'Espresso ancjemò intal 2009. La autore dal toc, tra l'altri, no dome e ripuarte i stes erôrs e lis stessis informazions falsis che a jerin là dentri, ma no si vise nancje che intai trê agns che a son passâts, diviersis des robis scritis a àn pierdût ancje chei piçui rimpins ae atualitât che a podevin vê in chê volte... un tant par confermâ che la lote aes straçariis e je dome une scuse - e nancje doprade ben - par atacs che a son di plante fûr ideologjics.


text:
LA INTERVISTE - Dino Zoff: «O vin lidrîs buinis, o vin di tignîlis di cont»
Cuant che si fevele di Dino Zoff e ven simpri iniment la sô espression suturne e impassibile, di cuant che al jere zuiadôr fint a lis sôs presincis a la vuide di impuartantis formazions di balon. Cjapant in man il telefon par clamâlu, la man no jere propit ferme par vie di un ciert sens di sogjezion. Ma la prime rispueste che al à dât a pene che i vin domandât se al veve timp par cualchi domande al è stât un confidenziâl e convint «Sigûr!», presentantsi subit come une persone disponibile e par diviersis voltis ancje pronte a la batude, massime ricuardant i episodis plui personâi sedi in cjamp sedi fûr. Partît di zovin dal Friûl, maridât cun Annamaria di Mantue, nol à mai dismenteât lis sôs lidrîs e i valôrs che lu lein ancjemò a la nestre tiere: serietât e concretece a son lis sôs peraulis di ordin.
Vivial a Rome aromai stabil?
Sì, aromai la mê vite e je chi ancje se o torni 3 o 4 voltis par an a Marian, il gno paîs dulà che o ai ancjemò la cjase.
Si cjatial cun altris siei coleghis furlans?
Sì, ancje se in dì di vuê no son plui tancj zuiadôrs come cuant che o zuiavi jo. Cumò al è Reja, l’alenadôr de Lazio… sperìn di viodisi a pene che al finìs i impegns di campionât.
Fevelaiso par furlan tra di voaltris?
Si capìs: tra noaltris furlans si fevelave simpri par furlan, no stin a scherçâ. Però come che o disevi, magari cussì no, cumò no sin tancj tal balon di serie A. Agns indaûr ogni scuadre a ‘nt veve 3 o 4 di lôr, ma no je plui come une volte.
Ancje cun Bearzot fevelavial par furlan?
Sì, ancje se lui al fevelave cun me par furlan dome dal Friûl e dal nestri privât. Nol à mai doprât la lenghe furlane par no fâsi capî dal rest de scuadre: al è simpri stât clâr.
Parcè vuê sono cussì pôcs i zuiadôrs furlans in serie A?
Secont me parcè che a son mancul fruts. E chei che a son a àn tancj altris sports e duncje a son plui sparniçâts un pôc par dut. Cun di plui, probabilmentri no je plui chê voie di vignî fûr, il spirt di sacrifici parcè che cumò a stan ducj ben e a cjapin la vite in maniere difarente. Forsit e mancje ancje la «fam di deventâ cualchidun».
Ma duncje il caratar dai furlans isal gambiât?
(Zoff al fâs une ridade) I furlans a restin un popul di lavoradôrs che cence fâ tante confusion a van indevant cun serietât, cun misure, cence fevelâ di bant.
E un difiet?
Tai ultins timps o stin deventant un pôc talians. (e al fâs une altre riduçade)
Invezit la scuele dai alenadôrs e je metude miôr (tacant di Bearzot, Fedele, Del Neri, Capello, Reja…). Parcè?
Parcè che i furlans a son int concrete, che no si fâs cjapâ mâl par un risultât negatîf. A van indevant cui pîts par tiere. Cualchidun al dîs che o sin sierâts, ma nol è just: chel al è un stereotip. Magari o sin plui risiervâts, ma chest nol vûl dî jessi isolâts: o savìn vivi cun ducj chei altris, ma cun serietât, stant al pas cui timps che a gambiin. E chest al zove se tu âs di tignî dongje un grup di zovins intune scuadre.
Fevelant de Sô esperience come alenadôr de Italie, ce aial pensât cuant che in finâl Totti al à fat il «tîr de sedon» (semifinâl vinçude cui rigôrs cuintri de Olande tai campionâts Euro2000 in Belgjiche e Paîs bas, ndr): Lui in panchine al è restât impassibil, ma dentri ce aial pensât?
Nuie: par me se un al fâs un gôl cuntun rigôr al pues tirâlu di plat, cul «cucchiaio», di ponte… baste che e vadi dentri.
Totti di resint al è stât protagonist di un brut episodi (fal di espulsion su Balotelli te finâl di Cope Italie Rome-Inter, ndr)?
Atenzion, chi si à di jessi une vore clârs: cuant che si zuie di balon al è agonisim, scuintri fisic… no si zuie di biliart e di conseguence ogni tant cualchidun al è frustrât parcè che nol rive a fâ ce che al volarès o parcè che il diretôr di gare no i sivile ce che al varès di sivilâi… Alore il zuiadôr al piert il control e al reagjìs fasint ce che no si à di fâ… A son robis che a capitin ancje se no varessin. La espulsion di Totti e je stade juste: i àn pûr dât 4 zornadis di scualifiche… Un nol varès di pierdi mai il cjâf, ma ogni tant al sucêt e no si à di scandalizâsi tirant in bal la «etiche dal sport»… Cuant tu âs un rapuart agonistic cul aversari ogni tant il nervôs ti ven.
Ce i varessial dit se al fos stât un So zuiadôr?
Jo i varès dit che un campion nol pues sbassâsi a chei nivei e che ciertis reazions no son robis di fâ. Massime par un zuiadôr come che al è lui.
Lui al à lassade la vuide de Italie par cause des declarazions di Berlusconi dopo de sconfite cu la Francie a Euro2000… i vadial di fevelâ di chel episodi?
Jo no ai acetât chês declarazions parcè che mi à dit che o jeri une persone no degne di alenâ la Italie, acusantmi di jessi un diletant. Dopo, Berlusconi al è stât avonde furbut tal spostâ il discors su la marcjadure o no di Zidane, ma nol jere chel il pont: a mi no mi interesse se un mi critiche lis sieltis tecnichis parcè che tal balon no soi un integralist. O aceti cuant che une persone e dîs la sô opinion sul zûc e no mi scandalizi par chel. Ma ta chê ocasion al à dopradis peraulis pesantis stant che al à metût in discussion la mê dignitât: mi à tratât come se o fos un fûr di cjâf.
Un pronostic pai Mondiâi in Sudafriche: ce fasie la Italie?
O pensi che al sedi dificil vinci: o viôt miôr Brasîl, Ingletiere, Spagne… a son dutis scuadris fuartonis. O pensi che la Italie e podarà dî la sô, ancje se mi somee dure che e rivedi a puartâ a cjase la Cope dal Mont.
Tra lis favoridis al nomene la Ingletiere di Fabio Capello…
Sì, o pensi che e sedi une scuadre ben metude, se a stan ben: no stin a dismenteâ che lôr a àn un campionât durissim, ma a puedin fâ biele figure.
Une sorprese cheste esperience di un furlan che al va a alenâ intun Stât forest?
Par nuie: Capello al è brâf e al lavore cun serietât. Nol è di smaraveâsi che i vedin dât bon acet e che al sedi stimât. Nol podeve no fâ ben.
Fasìn un non: cui vincial?
Il Brasîl.
Se i proponessin di alenâ une selezion di zuiadôrs furlans, acetaressial?
La idee mi plasarès, ma cumò e mancje «materie prime»: i zuiadôrs furlans cumò a son ducj vecjos (al rît inmò) e i zovins no son: no rivaressin a fâ une nazionâl furlane.
Nus fasial un coment su la anade dal Udin?
Jo o pensavi tant miôr. Mi somee une buine scuadre e no sai cualis che a son lis motivazion di une anade cussì. Potenzialitâts devant a son, ma e à cjapât masse gôi e no mi spietavi che e ves vût di penâ tant.
Te ultime partide in cjase, il public al à saludât il tecnic Marino cun tant afiet. No je vere che i furlans no son calorôs…
I furlans a son ancje int un tic strane ogni tant: se magari o jeri jo tal puest di Marino probabilmentri no mi batevin lis mans ni si alçavin in pîts… Cualchi volte a son plui calorôs cun chei che a vegni di difûr.
Ce sintial un furlan a zuiâ cu la maie dal Udin?
Jo o soi rivât a Udin une vore zovin e o soi stât ben: o rivavi dal paîs, de promozion. Ma no ai biei ricuarts a nivel sportîf. O ai tacât cui zovins e te stagjon 61-62 o ai fat lis ultimis 4 partidis in serie A: la prime o vin cjapât 5 gôi cu la Fiorentine, ancje se no jere propit tant colpe mê. Purtrop o ai fat un brut campionât in B l’an dopo… Cumò mi ven di ridi, ma mi clamavin «Zoff come zuf» e nol jere dal sigûr un compliment… (al rît ancjemò)
Par me e je stade une biele emozion meti sù la maie de scuadre plui impuartante de mê tiere, ma purtrop e je lade mâl e no mi àn batût tant lis mans… (al rît ancjemò)
Parcè ancje tal Udin no sono zovins furlans?
Parcè che l’Udin al è deventât une scuadre internazionâl e al va a cirî zuiadôrs ancje fûr, fasintlu une vore ben, spindint ancje di mancul: la globalizazion e je rivade tal mont dal balon e ancje a Udin, come par chês altris grandis scuadris. Ma no pensi che i zuiadôrs forescj a sedin un probleme: se un zovin furlan al merte, al ven fûr. La vere cuistion, come che si diseve prime, e je che i zovins furlans che a zuin di balon a son pôcs, al è un probleme di fonde.
Pozzo lu aial mai cirût par proponi di alenâ l’Udin?
No, no.
Ce rispuindiaressial se e rivàs chê telefonade?
Se no je rivade prime, vuelial che e rivi cumò che o soi vecjo?…
Insome «vecjo»?… che nol stedi a butâsi vie cussì…
(al riduce un tic, ma dopo al torne suturni sul discors) Dut câs, bisugne viodi… se nol è sucedût prime… no mi plâs fevelâ di chestis robis ca sui «se» e sui «ma»…
Ce pensial dal gjornalisim in lenghe furlane?
Su la tutele dal furlan, jo o soi favurevul: ancje parcè cuant che tai agns 50-60 o soi rivât a Udin, buine part de borghesie e jere di chei dal «cosa ghelo?… cosa gastu?»… Ma jo i ai simpri tignût al furlan, o vin di jessi braurôs de nestre identitât parcè cu la globalizazion al è il pericul di pierdile. Mi fâs tant plasê che al sedi un gjornâl come il vuestri, che o lei di gust, parcè che o torni a lis mês origjins. Si à di continuâ a puartâ indevant la lenghe furlane parcè o vin di difindi lis nestris lidrîs, e parcè che, disìnse dute (la vôs di Dino Zoff si scjalde marcant une volte di plui trop che inmò al sint il leam cul Friûl), a son lidrîs buinis e o vin di tignîlis di cont. No vin di vê pôre a fâlis insedâ ancje cun chei altris, ancje se nol è facil!
Isal favorevul al insegnament dal furlan a scuele?
O pensi che ancje pai fruts, dongje di chês altris lenghis, al sarès ben cognossi ancje il furlan.
Prin di saludâsi, Dino Zoff nus fâs un invît…
Us spieti ducj a Cormons ai 28 e 29 di Mai pe fieste dai 50 agns di «Tutto il calcio minuto per minuto», al è Bruno Pizzul che al à organizât un biel event.
(E noaltris che o sin stâts o podìn confermâ che lis peraulis di Dino Zoff no son stadis di bant.)
Christian Romanini


text:
Puare frute, no podeve lâ indenant. I pareve che i soi braçs, ancje se tes mans e tignive dome un ristiel, a vessin di tignî sù une vuarzine: no veve fuarce.
Fossial bastât, i zirave il cjâf e i clopavin lis gjambis. Ma nol jere timp di pierdi. De buse di Sant Vît si faseve sù un burlaç che dome a cjalâ chei grums di nûi che si fasevin indenant al jere di vê pôre. Nol jere timp di pierdi: prime che al tacâs a plovi, il fen, al veve di jessi biel che cjamât.
Al jere plui di un mês che chê biade si lambicave cun chel mal stâ. ll miedi, cuant che la veve visitade, savût che al Bulo, il so morôs, no je veve nancje fate nasâ, i veve dome conseât di bevi un ûf a buinore e cualchi mignestre di brût di plui. Pal rest, “tu sês sane come un pes”- i veve dit.
Ma chê puare disgraciade no podeve plui lâ indenat: bastave dome cjalâle in muse che si viodeve, ogni dì che al passave, che si disfave come il sâl te aghe.
“Ce isal o ce no isal” - si domandavin ducj? Ma nissun, magari cussì no, al saveve dâsi une rispueste.
Dome Berto, so pari, al veve capît che a chê frute cualchidun i voleve mâl. No cualchidun, ma cualchidune che lui al cognosseve ben. Pecjât che nissun i varès crodût se lu ves dite, ancje se ducj a savevin che chê cjice di Diu e jere une strie.
Il so odi par Marie al jere tacât di cuant che il Bulo nol lave plui a cjatâle.
Ma ce podevial fâ chel puar om par judâ sô fie? No i restave che cjapâ sù la biciclete, jemplâ la sporte cun dôs gjalinis e un rasat, che podevin bastâ par paiâ la vore, e inviâsi par Buie, là di che strie buine e potente che di sigûr i varès vuarît Marie.
Dircee je une vecje carampane - al diseve Berto cuant che al tabaiave di jê - I sunin dibot cuarante agns, i puce il flât e à dôs gjambis che se va a cjace, il gneur, i passe tal mieç - e instes e volarês tignîlu par sè cussì zovin. Che si vergogni"!
E velu là chel puar om, dut scanât , un pêl un got, pes stradis dal Colosoman a cirì la strie buine: la Ghite la clamavin.
A pene jentrât ta so curtîl ancje se no la veve mai viodude, jê, che i jere lade incuintri clamantlu par non i veve sentenziât: Berto, jo no pues judâti, tu âs di lâ sù a Tarcint, dulà che al è un mâc plui potent di mê. A tô fie je i àn fate penze.
Saludade che strie cussì potente, cun tante fadie il puar Berto al cjape la volte che lu puartave a Tarcint.
Ancje li, il mâc che pardabon lu spietave sul puarton, a pene rivât, ancje se no lu cognosseve, lu veve clamât par non. Robis di no crodi.
“Berto dami lis bestiis che tu tegnis te sporte”.
Dit e fat. Subit dopo, il mâc, cjapât un grop di sanc che al jere restât tal cuel di une bestie di cuant che Berto la veve copade, misturantlu cuntun blanc di ûf, dôs fueis di ulîf e no si sa cun cuale pozion si alce in pîts e cjalant par aiar al dîs:
“Berto torne daurman a cjase. E a pene che tu rivis cjape sù il manarin, torne fûr dal to puarton e fâs tredis pas a man drete. Tu cjatarâs la puarte di cjase di Dirce vierte. Tu jentre dentri, e subit cuant che ti ven incuintri tu âs di dîi: cjice di Diu disfe ce che tu as fat, se non ti tai il cuel come a un cunin. – Tu viodarâs che Dirce e deventarà blancje come un peçot e tacarà a vai.
Se tu viodarâs che dai sôi voi e jessin veris lagrimis, vûl dî che si è pintude e che tô fie e je vuaride. Vere, cussì son ladis lis robis: une volte tornât a cjase al à cjatade sô fie Marie che cjantave e balave cun sô mari.
di Nello Malisano


text:
Ce vite misare e impestade: dolôr e muart simpri a lenziti e a cimiâti. Come chest mâr rabin che al svuacare cuintri i flancs de barcje, e al sbrume tant che un cjaval mat. Ma intant ti clame e ti nice.
O ai dibot plui fradis che agns, e ducj a barufin ogni dì cu la vite par rivâ da pît de zornade. O vevi ancje un om. Un che mi è jentrât tal jet che o jeri dome une frutine e che mi à cjapade cun fuarce e dispresit. Un che mi à pacade milante voltis fin a fâmi sanganâ, e che mi à passât malatiis marçosis e infamis. Chel vecjo sporc e soç che mi à fat fâ cuintri voie cinc fîs in cinc agns. Trê a son cressûts, i ultins doi mi son lâts picinins. Mê mari e dîs che aromai o jeri masse strache e lancurose, e che il gno lat nol veve sostance. Cuant che al è muart il vecjat, mi à tocjât ancje puartâ corot par no ufindi la int. O ai fat fente di vaîlu par contentâju, ma dentri o cjantavi.
Po ben, cumò chê vite e je sierade, finide. Inshallah, se Diu al vûl, dut di culì indenant al larà in miei.
La mê libertât, il pan pe mê famee, al coste cinc mil dolars. Jo no ju vevi, par paiâmi chest sium. No savevi nancje contâ fin a cinc mil. Ma o soi stade fortunade: un dal paîs che a son agns che al è fûr, al à metût par me i bêçs dal viaç. Mi à dite che jai tornarai ben planchin, cence premure, lavorant par lui. Al dîs che mi à cjatât un lavôr biel e che al rint un grum. Al dîs che li che o voi, la int e à bisugne di nô: a 'nd è lavôr par dutis chês che come me a scjampin de miserie.
Jo no sarai come chês altris che a son za ladis. Jo no deventarai supierbeose a pene che o varai fate furtune. Nissune di chês rivadis tal forest e à mai gust di scrivi, nissune e conte mai nuie di se, de sô gnove vite... Mê cusine - la uniche volte che e à scrit - e à dite di no vignî, che la Italie no je come che a disin... Àno vadì pôre che ur robìni il lavôr? Ma no disino che a 'ndi è par ducj, fin sore il cjâf?
No vûl sei triste, no vûl vê triscj pinsîrs. No vuê, no cumò che il gno sium mi pâr za di rasintâlu cu la ponte dai dêts. Denant di nô si viodin za lis lûs de cueste: il cûr mi bat a mil.
O pensi ai miei frutins, a mê mari, ai miei fradis. Ur scrivarai subite, che no stedin in pinsîr... Cui prins bêçs ur mandarai ancje cualchi regalut, che si visin di me e che mi spietin, che o tornarai siore e contente, e dopo no ju lassarai plui.
O cjali l'orizont che si sclarìs, e o benedîs il Cîl che - salacor - in fin mi contentarà ancje me.
di L'Antescûr
Conte n. 62


text:
Ai 13 di Fevrâr dal 1962 un intervent radiofonic dal poete Saunders Lewis al è stât il sburt che al à puartât ae nassite de Cymdeithas yr Iaith Gymraeg, la Societât pe Lenghe Galese, che cu lis sôs campagnis e je daûr de leç pal galês e di cetancj pas indenant fats de lenghe proprie dal Gales in chescj agns. Al è ancje in gracie des azions di cheste associazion che in dì di vuê il numar des personis che a doprin il galês al è tornât a cressi, ribaltant la tindince che si veve vût di plui di un secul incà. Cul svicinâsi dal inovâl dai siei cincuante agns, i membris de Cymdeithas a son daûr a interogâsi sul avignî di cheste associazion. La presidente de associazion, Bethan Williams, e à dite che il 2012 al podarès jessi un an di mudament radicâl pe stesse struture de Cymdeithas che e à di jessi pronte a vierzisi e a jessi plui inclusive di ce che e je stade fin cumò. La sorevivence de lenghe, o sei l’obietîf dai prins cincuante agns di ativitât, e je stade garantide, ma cumò – e à dite la presidente de Societât – si vierç la bataie par decidi se il galês al sarà une culture minoritarie intal so stes paîs o ben la lenghe di ogni dì des comunitâts locâls, o sei la lenghe vere de nazion galese. Se si vûl rivâ a chest secont obietîf – e à zontât la Williams – si varà di indreçâ la azion de Cymdeithas dentri des comunitâts locâls par sigurâ che il galês al sedi une lenghe vive doprade pardabon ogni dì.
Font: Cymdeithas yr Iaith Gymraeg, 07/01/12; BBC, 07/01/12


text: Aromai ca il clima al è in plen che dai mondiâi di balon in Gjermanie, ma se chês altris voltis o podevi cjalamiju in pâs sul divan, cumò a soi ancjemò a sudâ sui libris, e al larà indevant almancul par un mesut. Par fortune (me) che la RAI no à i bêçs par comprâ dutis lis partidis, par cui o sin a une partide ogni dì e vonde, ancje se mi romp lis balis che a decidin lôr ce mostrâ, dome parcè che zuie al Brasîl e àn di mostrâle. Mah, mi stoi simrpri interessant mancul al balon, miôr il basket o lis bunis vecjis machinis/motos; lì se zirin sols al mancul a riscjin il cûl, no dome un zenoli che si comede. E po no soi mai stât tant tifôs talian, ancje se i furlans a'nd àn judât un casin l'Italie, baste pensâ a Bearzot from Uanis, Friûl; cuissà magari a vignaran fûr ancje ca come in Spagne lis nazionals regjonals, mi plasarès viodi une selezion furlane. Starin a viodi, pò sigûr che cualchi bevude cui amîs si fasarà. E al è chel l'impuartant, nomo?


text:
De mumie di Oetzi o vevi za fevelât timp indaûr, cjatade tal 1991 su lis Alps e che cumò e polse a Bolzan.
Cuant che al è stât cjatât Oetzi al veve fint di subit jevât une grande curiositât e interès di bande di studiôs e apassionâts, une scuvierte uniche che cumò si insiore di altris gnovis interpretazions; l'archeolic Renato Fasolo di Verone di fat, di agns daûr a studiâ la mumie, al à presentadis lis provis a conferme de sô ipotesi che la muart di Oetzi no sedi stade acidentâl ma ben che il cuarp al sedi stât sepulît in forme rituâl. A pro di chest il fat che la mumie e jere dongje di un spiron di cret di forme triangolâr e al veve cun se ogjets simbul e sostancis terapeutichis che a podaressin costituî il so furniment. Cun di plui a son stâts cjatâts un arc, une manarie, une cosse e une stuerie "metûts dongje di un spiron di cret dulà che si viôt une plateforme triangolâr che e riclame la forme di un pugnâl", al spieghe Fasolo; chest lûc al podarès duncje jessi un puest di cult, come che al sarà carateristic plui indevant te Ete dal Ram. Intor de mumie a son stadis cjatadis ancje sostancis cun proprietâts terapeutichis, stant che si è scuviert che Oetzi al veve diviersis malatiis: un recipient cun framents e polvar di cjarbon che al coventave par supâ lis sostancis tossichis, doi foncs cun proprietâts antibiotichis e emostatichis; po dopo al jere ancje tatuât cun diviers segns e intor di lui e je stade cjatade une gusele di vues che i coventave par incidi la piel e meti dentri il cjarbon par colorâle.
Il so furniment cetant siôr al jude a capî duncje che al pues jessi stât metût dongje pal so ultin viaç dilà de vite.


text:
Mitologjie
La mitologjie e je la dissipline che si ocupe de racuelte, dal studi e de interpretazion dai mîts – storiis che une particolâr culture e crôt che a sedin veris e che doprin events o personaçs sorenaturâi par esplicâ la nature dal univiers e de umanitât. Cul tiermin mitologjie si pues ancje intindi il cuarp di mîts di une particolâr culture o religjon (come inte mitologjie greghe, egjizie o vichinghe).
Intal fevelâ comun, un mît e je ancje une robe che tancj i crodin, ma che no je vere. Inte mitologjie però, no si dopre cheste definizion.
Definizion[cambie | modifiche il codiç]
I mîts a son in gjenar contis tramandadis tradizionalmentri e che vuelin esplicâ robis come i inizis dal mont, grancj fenomens naturâi, convenzions naturâls che no si rivin a esplicâ facilmentri; no simpri e je daûr il fin di sclarî alc. Par definizion, i mîts a son sacris e dispès a si davuelzin in graciis di intervents di fuarcis sorenaturâls o dius. Al pues jessi ancje une coincidence cui argoments des liendis, plui fuarte cuant che i argoments a son mancul leâts ae realtât.


text:
diumenge, de gener 28, 2007
E la ligrie e je dai zovins
isal di avilîsi? sperin in amsterdam il prossin.
2007: nuie
2006: cjase cun un ami
2005: cene là di amîs po a triest
2004: cene a cjase di amîs po udin
2003: une pizze e po un salt a udin
2002: no mi visi. PAr cui probabil nuie
2001: nuie
2000: dongje di dael cun chei des mediis
1999-....: zoventût
2007: nuie
2006: cjase cun un ami
2005: cene là di amîs po a triest
2004: cene a cjase di amîs po udin
2003: une pizze e po un salt a udin
2002: no mi visi. PAr cui probabil nuie
2001: nuie
2000: dongje di dael cun chei des mediis
1999-....: zoventût
divendres, de gener 19, 2007
Fin de session di zenâr
Un mesut che no scrivevi. O ai fat îr l'ultin esam, sperin che sedi lât ben. Però sai za che o ai passât un esam dûr, un dai doi plui dificii (chel altri al è chel di fisiche 2). Par cui soi content. Lis robis a van ben in chest cjamp. Tes vacancis, dal pont di viste privât a son ladis mancul ben. Soredut pal ultin. O varai di fâ un messaç di riepilogo dai miei Ultins passâts, par fâ un belanç. O soi cuasi deventât un espert di furlan e Internet, di consultâ cuant che si vûl meti sù un progjet di traduzion. E doi agns fa o savevi a malapene che al esisteve une grafie standard. Po ben, lunis a tornin a scomençâ lis lezions, chest periodi al è fondamentâl, se mi gjavi i esams indaûr ca di un an a Zenâr podaressi vê finût. Se no, al larà dut plui indevant.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Etichetis: musiche, timp, universitât
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Etichetis: seradis, universitât
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Etichetis: seradis, universitât
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
Subscriure's a: Missatges (Atom)


text:
Taseit che vuê o soi stât intervistât sule lenghe furlane da une biele mule francês che a fâs une emission su lis lenghis cjacaradis dai abitants dal gno distret. Inutil dius che tal gno distret andé (Ok, hmm?) une cincuantine di nazionalitâts ma che no cognossin nuie de lenghe furlane. Alore mi soi diviertît a fâ ripeti cualchi peraule di furlan ae gjornaliste e, (o lu varessis scometût nomo?) i ai fat crodi che le peraule plui popolâr de nestre lenghe a jere Frice! Il biel al é che a mi à crodût! Va ben, o ai ancje di ameti che i ai fat une di chês serenadis che a sarès restade cun me fin-t-ae sere. Ce puedio fâ? Dome rispuindi aes domandis? O i ai juste dite che jê a jere un biel esemplâr...
Insomis, i abitants di Bruxelles che a scoltaran le sô emission a ridaran di sigûr parcé che achi, come dapardut, aromai le sole religjon a é le frice e le finance. Dapardut? Mi domandi distès se in Friûl al é veramentri cussí parcé che nissun fin cumó mi à invidât par une interviste. Anzit, si, une dí, cualchidun, al mi à mandât un formulari plen di domandis da fâ cagâ ancje un plevan e sicome chi no i ai rispuindût come che al varès volût, le interviste no jé mai stade publicade.Al veve di vê vût pôre, puarin! Ma si scuegnial simpri sei seris ? No sin migo ducj prins ministros, no?
Zitti che oggi sono stato intervistato sulla lingua friulana da un bella ragazza francese che fa un'emissione sulle lingue parlate dagli abitanti del quartiere. Inutile dirvi che nel mio distretto ci sono una cinquantina di nazionalità ma che il friulano non lo conoscevano. Allora mi sono scatenanto parlandogli di storia, di emigrazione,di gastronomia e altro per infine arrivare al frico. Ma il frico e tutto il resto era solo un prestesto per farle ripetere la parola frice dicendole che da buon friulano consideravo che lei era un bel esemplare. Il bello é che mi ha creduto e che adesso é convinta che la parola più popolare nella nostra lingua é proprio Frice. Gli abitanti di Bruxelles che ascolteranno il suo programma, faranno di sicuro una bella risata e chissà, forse farà parte delle parole più popolari utilizzate dai bruxellesi:-) Comunque mi son preso la rivincita sul giornalista friulano che un giorno mi ha mandato due pagine di domande per una intervista che poi non ha mai pubblicato. Come se della frice avesse avuto paura:-) Ma bisogna sempre essere seri? No siamo mica tutti primi ministri, no?


text:
Ai 16 di Avrîl la aministrazion comunâl di Glaschu / Glasgow e à inviât la
consultazion publiche sul so gnûf plan pe lenghe gaeliche. I
citadins e lis organizazions interessadis a varan timp fin ai 15 di
Mai par presentâ lis lôr osservazions che po la aministrazion e
valutarà prime di procedi ae aprovazion definitive dal program di
intervent che al cuvierç la dade 2013-2017. La popolaritât dal
gaelic scozês e va dilunc a cressi e la ufierte di servizis ta
cheste lenghe e à duncje di adatâsi. Cussì, par esempli, dopo dal
sucès de prime scuele citadine cul gaelic tant che lenghe curicolâr,
la aministrazion comunâl e à decidût di inviâ une gnove scuele
primarie te aree meridionâl de citât.
Font:
STV News, 16/04/13


text:
LSU par altris 13 lavoradôrs
Dopo vê dât il benvignût a 22 gnûfs lavoradôrs cun utilitât sociâl, il Comun di Udin al si prepare a tirâ dentri altris 13 dipendents cun la formule dal lsu. Te zonte di vuê, ai 22 di Setembar, si a dât il vie libare al doprâ 83 mil euros a belanç di doprâ par la assunzion di altris 13 lavoradôrs cun utilitât sociâl. “Ancje cun la dificoltât di chest periodi a cjatâ bêçs, o vin decidût di slargjâ il numar…
Lavôr di utilitât sociâl, a disposizion 25 puescj
A son 25 i puescj che il Comun di Udin al met a disposizion ancje chest an cun siet gnûfs progjets di lavôr di utilitât sociâl. Fintremai i 28 di Lui a podaran presentâ domande alì dal Centri pal implei di viâl Duodo i lavoradôrs residents in regjon che si cjatin in casse integrazion speciâl a zero oris, in mobilitât o che a gjoldin di un altri tratament speciâl di disocupazioe. Dai 25 puescj disponibii, ducj a timp plen par…
11 puescj a disposizion in Comun pal Servizi Civîl
Il Comun di Udin al aderìs al bant regjonâl pal Servizi Civîl Solidari cun cinc progjets indreçâts a fantatis e fantats di 16 e 17 agns residents in Friûl – Vignesie Julie. A partî dal mês di Lui la Aministrazion comunâl i darà acet a 11 volontaris che a àn timp fin ai 19 di Jugn par presentâ la domande. Il servizi al podarà davuelzisi dilunc vie dal an scolastic par un totâl di 360 oris o dome vie pal…
Cjase Cavazzini “palestre” lavorative par students
Cjase Cavazzini e devente une palestre par students impegnâts a meti in vore lis cognossincis cjapadis sù a scuele. Dai 9 ai 31 di Mai, la sabide e la domenie di dîs di matine a siet sot sere (10.00 – 19.00), vot arlêfs dal liceu classic european associât al educandât Uccellis a saran a disposizion di cui che al vûl visitâ il museu par compagnâlu intune visite vuidade gratuite dilunc vie dal percors espositîf. La iniziative si insuaze intal progjet…
Preocupazion pe fin dai lavôrs di utilitât sociâl
Cirî fûr imprescj gnûfs par cjatâ une ocupazion par cui che nol gjolt plui o al è par pierdi un amortizadôr sociâl e che nol jentre ta chês categoriis che a àn acès ai lavôrs di utilitât publiche. Al è ce che il Comun di Udin i domande ae Regjon cuntune letare che il sindic Furio Honsell al à sotscrit intant di une riunion cui rapresentants di CGIL, CISL e UIL e là che al à partecipât ancje l’assessôr pe…
Cors di inzornament su “Feminis, politiche e istituzions”
Ai 27 di Fevrâr, a sîs sot sere (18.00), la Cjase des feminis i da acet ae presentazion dal cors di inzornament “Feminis, politiche e istituzions. Podê e podês” inmaneât de Universitât di Udin cu la poie de Regjon. La iniziative, rivade zaromai ae sô diesime edizion, e à chê di incressi lis competencis dirigjenziâls e di gjestion di cui che al partecipe. I temis frontâts a son: cuistions e politichis di gjenar, paritât tra om e femine, aministrazion e…
Protocol di intese par prevignî lis gnovis puaretâts
Comun, Cjamare di Cumierç, Confcumierç, Confartesanât, Legacoop, Confcooperativis, Confapi e Confesercents di Udin a àn sotscrit vuê, joibe ai 17 di Lui, un protocol di intese teritoriâl par promovi progjets che a judin a prevignî lis gnovis puaretâts. Si trate di une iniziative che e va daûr di un implant di ‘comunitât solidarie’ e che e ponte a lavorâ adun par svilupâ adun progjets inovatîfs par fâi cuintri ae cressite dai câs di esclusion sociâl e par judâ l’inseriment lavoratîf…
Fats bogns ducj i progjets pai Lavôrs di utilitât publiche
A son stâts fats bogns ducj i 5 progjets presentâts dal Comun ae Regjon pai Lavôrs di utilitât publiche. Lu à fat savê l’assessôr pe Inovazion, Gabriele Giacomini, in rispueste ae interogazion presentade dal conseîr comunâl di oposizion, Adriano Ioan. Cun chescj progjets a saran ocupâts 18 lavoradôrs, 10 impleâts e 8 operaris. I progjets a varan une durade massime di 8 mês e un orari di 32 oris a setemane. La iniziative e je indreçade aes personis residentis in…
Servizi Civîl Solidari, ultimis zornadis par partecipâ al bant
Ultimis zornadis par vê acès ai progjets di Servizi Civîl Solidari dal Comun di Udin, che al ufrìs a vot zovins la pussibilitât di svilupâ une prime esperience intal mont dal lavôr e de aministrazion publiche. Cun di fat, al è ancjemò timp fin a misdì e un cuart dai 9 di Jugn par iscrivisi al bant pal Servizi. Il bant al è viert ai zovinis di 16 e di 17 agns residents in Friûl – Vignesie Julie. I zovins…
Avîs di selezion par LSU intai nîts comunâi
Inte suaze dai 19 progjets di Lavôrs di Utilitât Sociâl (LSU) inviâts dal Comun di Udin pal 2014, si à vierzût un avîs di selezion par un lavoradôr di impleâ par ativitâts ausiliariis alì dai nîts comunâi. L’avîs, publicât sui sîts internet de Provincie e dal Comun di Udin, al è viert a ducj i citadins residents inte aree cuvierte dal Centri pal Implei di Udin e, in mancjance di candidâts adats ta cheste aree, ai residents intal rest dai…


text:
dilluns, d’abril 20, 2009
Musiche furlane
Tant timp, e miôr subit no fevelâ di universitât parcè che a saressin plui che altris blestemis.... ca mi coventaran 20 agns par rivâ in somp.... anyway, cambìn gjenar, e provin cu lis recensions, tant par no savê ce fâ. chê altre setemane mi soi scoltât un pôc Suns-Antologjie de musiche furlane vol1, cun dute la musiche furlane fin al 98. Nol è che sedi cussì espert di musiche furlane, parcè che no je mainstream, par cui tu âs di cirile tu e se no tu restarâs a Dario Zampa e pôc altri. Jo par dî la veretât o'nd ai cualchi disc, dlh posse, un di aldo rossi bielut vinçût doi agns fa su cun chei dal faf, dek ill ceesa (il miôr secont me, grant biel disc, gjenar+lenga) cjot lì di ROF, inzirli, cjatât fûr ancje chel par câs lì di ROF (pecjât che no ai i tescj, parcè che o capissi pôc e nuie) e vonde. ah no ancje un di un pâr di agns fa dai beâtles. par cui de musiche fin al 98 no cognossi nuie. e a son robis bielis. Mi son plasudis:
track 2, la mê preferide, test bielon
track 4, bielute
track 5, gran biel ritmi
track 9, biele base e biel test
track 6 diviarse, e furlan "me"
track 2, la mê preferide, test bielon
track 4, bielute
track 5, gran biel ritmi
track 9, biele base e biel test
track 6 diviarse, e furlan "me"
Etichetis: musiche, musiche furlane
Subscriure's a: Missatges (Atom)


text:
Publicitât
La publicitât e je une ativitât imprenditoriâl che e vûl fâ cognossi une etichete, une marcje, une aziende, par incressi il cunsum e il doprâ un ben o un servizi. E je une comunicazion a paiament dulà cui che al paie al è ben cognossût e il messaç al è ben controlât. La publicitât e je une tecniche dal marketing cul obietîf fondamentâl di incressi la imagjin di une marcje, fâ visâ, informâ e cunvinci plui int par fâ vendi di plui. La publicitât al dì di vuê dopre ce tantis dissiplinis tant che la psicologjie, la sociologjie, la statistiche, la comunicazion sociâl, la economie, la antropologjie. Ma ancje la publicitât e je chê ativitât che vûl fâ comprâ alc di cui tu no tu sâs ancjemò di vê bisugne cun bêçs che ancjemò no tu âs.
Biel che la publicitât e je aromai viodude tant che necessarie par la incressite economiche, no je cence un cualchi cost sociâl: bruturis di cartei su lis stradis, gjornâi che a an pagjinis cuasit plui di publicitât che no di notiziis, cjarte strassade, formis di invadence in internet (spam). La publicitât e je deventade part de nestre vite di ogni dì, e je presinte e jemple ducj i spaziis publics, ogni etât, dai fruts dal asîl ai vecjos. Formis di protezion dai plui piçui a son in tantis manieris svuincadis. E je opinion comun aromai che cualchi publicitât e sedi tossiche come e plui dai prodots. Responsabilitât social de publicitât e je ancje di no volê dâ confin al svilup, dant la idee che il consum al sedi cence suaze, cence tiermins, cence fin.
Storie[cambie | modifiche il codiç]
La forme di publicitât plui cognossude fin dai timps antîcs e jere il "passe peraule", ancje se messaçs pal cumierç e pes elezions a son stâts cjatâts ancje sui mûrs da lis ruvinis di Pompei. Cun il disvilup des tecnichis de la stampe, za intal XVII secul i prins avîs publicitariis a scomençarin a viodisi sui gjornâi inglês. La publicitât, al inizi clamade reclame, je lade a incressisi cu la espansion de economie. La prime agjenzie publicitarie cirive nome i spaziis dulà meti in mostre i prodots, cu l'inizi dal XX secul scomençarin a viodi ancje dai contignûts e fin vie a dut il svilup dal prodot. La publicitât e je rivade in television intal 1957, sierade intune scjate cu la intenzion che no vedi di fâ dams ma al stes timp e fo il sô sucès: une ocasion di sperimentâ il lengaç, personaçs e purpûr un fenomen di costum, come tal câs talian pe trasmission "Carosello".
Pe publicitât in lenghe furlane bisugne lâ a la storie di Radio Onde Furlane, intai agns '80 dal secul pene stât, che à fat de publicitât in furlan une des sôs bandieris. Di poc a si viôt inte stampe periodiche (Il Diari, La Vite Catoliche) cualchi avîs publicitari in lenghe e alc al tache ancje sui cartelons stradai (in particolâr une marcje di bire), dut câs pocje robe rispiet a la utenze potenziâl di furlans.
Imprescj de publicitât[cambie | modifiche il codiç]
Lis aziendis a fasin publicitât midiant grancj imprescj di comunicazion: (radio, television, gjornâi, internet, e v. i.). La publicitât e cîr un sô public midiant i media de la comunicazion in cambi di bêçs (comprant dai spaziis o dai timps in une cierte maniere condizione i media) fasint dai contrats che permetin spes ai media di vivi. La propagande par pandi ideis politichis o religjosis e je une particolâr ativitât publicitarie. A son plui manieris di cjalâ a la publicitât, lis plui comunis a son: daûr dal ogjet preseât, daûr dal gjenar di imprest doprât, daûr dal obietîf marcât, daûr dal interès public o di publiche utilitât (campagnis cun obietîfs sociâls). In internet o cun lis tecnologjiis digjitâls o vin la publicitât no cirude o spam, cuant che e rive une grande cuantitât di letaris vie pueste eletroniche che nissun al à domandât. Gnovis manieris a son cui telefonins la messagjierie instantanee, che fâs rivâ al stes timp a tancj di lôr il stes messagjin. Internet e i telefonins a rivin a jentrâ pardabon di plui intal privât e a an cjatât un spazi publicitari no tradizionâl par svilupâ un prodot.


text:
Sul
prin tacâ dal an la citât di Bilbo / Bilbao i à dât acet a di une
conference che e à permetût di fâ il pont sul ûs de lenghe basche
dentri dal sisteme judiziari de Comunitât autonome. In dì di vuê
il 70% dai documents che a passin pe aministrazion judiziarie basche
a son ancje par euskara: un risultât che al diven di agns di lavôr
pe formazion dal personâl in servizi, pe traduzion di dute la
modulistiche e pal svilup di imprescj informatics di pueste.
L’obietîf però al è chel di fâ in maniere che dut il percors
judiziari, dal prin at fintremai la sentence finâl, al puedi
davuelzisi par basc. Par chest il guvier de Comunitât autonome al à
inviât une campagne par meti adun un coletîf professionâl impegnât
a lavorâ par chest risultât, in maniere che professionalitâts che
cumò a operin separadis a puedin vê acès plen a ducj i servizis e
i imprescj linguistics a disposizion, confrontâsi tra di lôr e ufrî
propuestis par miorâ la situazion.
Font:
Noticias
de Álava,
03/01/15


text:
Poseidon
Inte religjon greghe antighe, Poseidon (par grêc Πoσeιδῶv) al è il diu dal mâr, dai cjavai e, inte sô acezion di Scjassetiere, dai taramot. Divinitâts similis a Poseidon dal mont antîc a son stadisRodon inte mitologjie iliriche, Nethuns inte mitologjie etrusche e Netun in chê romane.
In so onôr a vignivin celebrâts i zûcs Istmics.
Poseidon al jere fi di Cron e Ree. Daûr des tradizions al è calcolât mo il fradi grant mo il fradi piçul di Zeus. Al pâr di siei fradis e sûrs al è stât divorât dal pari, che lu à gomitât cuant che al è stât costret di Zeus, l'ultin nassût, rivât a scjampâ dal gjenitôr teribil. Zeus insiemi cun siei fradis e sûrs, cui Ecatonchirs, cui zigant e cui ciclop al à batût Cron e i Titans, e i à gjavât il podê. Parciertis variantis de liende Poseidon al è stât arlevât e tirât sù dai Telchins te isule di Rodi, e de fie dal Ocean, Cefire, te stesse maniere che Zeus al è stât tirât sù dai Coribants a Crete. Cuant che dopo si à decidût di dividi il mont in trê reams, Zeus al à vût il cîl, Ade il mont soterani dai muarts, intant che a Poseidon i àn tocjât il mâr e lis aghis.
Inte Odissee Poseidon al fâs une part impuartante par vie dal so odi par Odisseu, dovût al fat che l'eroi al à svuarbât so fi, il ciclop Polifem. La smare di Poseidon e impedìs par tancj agns a Odisseu di tornâ a Itache.


text:
Il Progetto
Nell’antichità era la piazza il luogo d’incontro della popolazione. Oggi, le nuove tecnologie ci portano a confrontarci in modo differente. Ecco, il perchè di questo sito web, nato come strumento di divulgazione dell’identità e della storia friulana. Ricordare chi siamo, dunque. Poiché una Nazione esiste finché trova posto nella mente e nel cuore delle persone che la compongono.
Perché in lingua italiana
La sielte de lenghe principâl par chest sît je maduride cun l’obietîf di privilegjâ la fruibilitât dai contignûts, sigûrs che oramai no ducj i furlans a cognossin la marilenghe. O sin ancjetant convints che in pôcs a cognossin la storie e lis tradizions furlanis. La sielte je partant ricjadude sul talian, ancje parcè cumò no vin risorsis tâi da realizâ il sît in dôs lenghis. Par chest motîf o sin stâts criticâts da cui si è dismenteat che benzà tai timps dai Patriarcjis, il Friûl al jere une nazion “multilinguiste”.
Cussì, intant che si discuteve di dulà meti l’acent su lis vocâi, o sin deventâts minorance a cjase nestre. Dâts statistics furnìs dal “Minority Rights Group” a dan un cuadri de situazion vilient. A conferme di une inesorabil concuiste de nestre Tiere a son ancje i dats e lis ricercjis furnidis da l’Istat. In particolâr, une proiezion ipotize dentri il 2051, cirche il 23% i citadins forescj residents in Friûl-Vignesie Julie. A Pravisdomini benzà vuê i forescj, a son il 21.8% dai residents (Font Istat, dats 2009).
Dopo jessi stâts a lunc un popul di emigrants vuê, un pôc disorientâts o vivìn la vignude di gnove int: al è impression difondude che no savìn integrâ. Integrâ (dal latin integrum) al vûl di “rindi complet”, colmâ une “mancjance”. L’integrazion fra culturis diviersis al consist duncje intal dâ chel che al mancje, chel che al covente par deventâ “simil a noaltris”. Pecjât che, no savint plui ben “cui che o sin” al contrari di integrâ, ospitìn. No l’è cuistion di tiermins: si trate di dôs prospetivis diferentis. L’integrazion configure il procès di assimilazion; l’ospitalitât, al contrari, configure un rapuart di convivence. L’origjin in comun dai tiermins “ospitalitât” (hospes) e “forest” (hostis) nus fâs pensâ ad une certe intercambiabilità, tal sens che cului che al è hospes al è simpri ancje hostis, in altris peraulis si cjate inte condizion di deventâ lui midiesim “forest”.
Chest al sarès il moment di restâ unîts. Pecjât che, come te Ete di Mieç la rivalitât, l’egoisim e la miopie di tancj rint ogni robe vane. O sin cussì la uniche minorance europeane a no vê un moviment politic espression dal propri teritori.
Daniele Revelant
Friulani.Net


text:
Un puestut par fevelâ de mê grande passion di simpri, la archeologjie, ma no dome...
domenica 31 agosto 2008
Proteste archeologjiche
Ai 14 di Jugn si son cjatâts in place pe prime volte i archeolics par denunciâ lis condizion precariis di lavôr, in particolâr la mancjance di dirits e tutele. Us met in coment la letare di Lidia Vignola dal Diretîf Nazionâl de Associazion Nazionâl Archeolics, par denunciâ cheste condizion vergognose di une categorie di professioniscj che e cîr di tutelâ il nestri patrimoni culturâl tra mil dificoltâts.
venerdì 29 agosto 2008
Retifiche
mercoledì 27 agosto 2008
Tornade!
Ancje par cheste Istât lis feriis a son purtrop finidis, e cumò e je ore di tornâ a tacâ a inzornâ il gno blog! Us met subit une gnove che e rivuarde Aquilee: intal sît da lis Grandis Termis, ven a stai lì che a sgjavin i students de Universitât dal Friûl, e je vignude in lûs une tombe altmedievâl (1500 agns indaûr) cuntun inumât (om) alt cirche 1.65/1.70 cm, i cui vues a mostrin olmis di une vite dure, segnade dal traspuart di grancj pês.
giovedì 14 agosto 2008
lunedì 11 agosto 2008
La fadie di jessi archeolic
domenica 10 agosto 2008
Irlande
sabato 9 agosto 2008
Ancje sul Diari!
(Mi viodês ancje inte foto insiemit cun Rovul! )
Il sigjîl di Corado
(Inte foto un esempli di sigjil)
Interviste su Radio Onde Furlane
Mi à clamade par domandâmi di fâ une interviste te sô trasmission "Ator ator". Il teme de interviste al jere fevelâ dal gno blog.
Vonde cjacaris, ve ca la regjistrazion e lis fotos fatis su la Tumbare cul om di Merêt, che al è stât batiât "Rovul".
Un grazie di cûr a Mauro Missana! =)
giovedì 7 agosto 2008
Gardaland!
Dopo lis faturis universitaris mi soi finalmentri gjoldude une biele zornade di divertiment a Gardaland! O ai tirade sù une strache mostre ma al è stât diviertentissim! =)
martedì 5 agosto 2008
Cjastelîr de Gradiscje
La campagne di sgjâf di chest an, direte di Piero Tasca de Socjetât Furlane di Archeologjie, e à permetût di ricostruî la vite intal cjastelîr; l'abitât al jere costituît di barachis cu la struture puartant in len e il cuviert di stran e pantan. Si è calcolât che i abitants a fossin sù par jù un centenâr e che si dedicassin al arlevament di pioris e cjavris; chest si è podût dî par vie che a son stâts cjatâts struments adats ae tiessidure (fusaiolis, o ben dai pês par tignî la lane). Di lôr però no si cognòs la lenghe, duncje no je ancjemò ben clare la origjin.
Ducj i reperts tirâts fûr chest an cumò a laran in restaur, po dopo a vignaran metûts intal museu di Codroip.
(In mancjance di une foto dal cjastelîr de Gradiscje us met chê dal cjastelîr di Savalons - Merêt di Tombe -)


text:
Religjon
La religjon e je l'insiemit des crodincis, dai compuartaments morâi, des pratichis, dai rîts che a nassin dal rapuart dal om cul sacri e cun la divinitât.
Une definizion rigorose de religjon e je te realtât une vore dificile parcè che a gambie seont dal tip di studiôs che al è in opare.
I sociolics e i antropolics a cjalin la religjon come sisteme di ideis, di valôrs e di esperiencis che a àn une origjin culturâl e sociâl.
Altris studiôs, in specie chei plui dongje a lis religjons studiadis, a disin che chestis definizions a son masse limitadis e a no rivin a cjapâ dentri dute la complessitât e la ricjece dal argoment.
Sie archeolics che antropolics a afermin che, stant a lis scuviertis, no indi è mai stât, in nissun lûc e in nissun timp, un popul che a nol fos in cualchi mût religjôs.
La religjon si presente sot une grande varietât di formis, da che dai nomadics dal desert, ai chei des glacis dal nord, ai abitants des grandis citâts e parfin dai cjaçadôrs di cjâfs des forestis dal Borneo.
Cuasi in ogni religjon o podin cjatâ une figure simbul a le cuâl si pense come fondadôr de fede juste.
Tancj di lôr a àn lassât scrits o detulis che a deventarin il fondament di gnovis religjons.
Cul timp cetancj di chescj a forin cerclâts di une forme di misticisim e cualchidun al è stât parfin rindût diu.
L'om al è religjôs parcè che al è convint che la vite no je acidentâl e disprivade di significât, partant la ricercje di un finâl lu puarte a la fede intune fuarce superiôr.
Partant la religjon e sodisfe un bisugn fondamentâl dal om.
Ancje se difûr lis religjons vuê esistìntes a comparissin diviersis une di che altre, se lis dispoin des distinzions dovudis al clime, lenghe, condizions propriis dal lûc e altris fatôrs, o notin cun maravee che in realtât a son une vore simii fra di lôr.
Par esempli in tantis religjons a si doprin liturgjiis, funzions, imagjinis, cjandelis, cjantis e preieris.
Ancje i insegnaments a son vonde comuns come imortalitât de anime, ricompense celest pai bogns o cruzie eterne pai triscj, diu trinitâris o divinitâts fatis di plui di un diu.
A 'ndi è po dopo, usaçs leâts a lis necessitâts di sacrificis par paidî il pecjât, ricercje di fonts pe eterne zovinece, leiendis di dius e mieç dius che a àn vivut fra i oms, diluvions catastrofichis.
Chel che al è di particolâr al è che ducj chei che a crodin in chestis robis, a vivin gjeografichementri distints un cun chel altri. A àn culturis e usancis diviersis e a no indi è nissun nes fra lis lôr usancis.
Pûr in cjamp religjôs a àn crodincis similis.
Chest al fâs pensâ che a 'ndi sedi stade une font comun da le cuâl dutis lis religjons a àn trat.
A chest a àn contribuît sigurementri tancj mîts, che no simpri a son dome contis fantasiosis di un lontan passât.
Spes a 'ndi è un nucli di veretât intal mît, un fat storic, un personaç o un acjadiment che po dopo al è stât trasfigurât dant vite al mît.
Un esempli di chest o podin cjatâlu inte conte dal Diluvi.
Cheste conte le cjatin intal popul ebreu cu le Biblie, là dai antîcs assiro-babilonês cu la epopee di Gilgamesh, ancje là dai sumers cun "Zinsudra" che al figure la cuintripart dal Noè biblic o in Cine cun il monarcje Yü.
Pûr la mitologjie azteche, maya e incas e vevin liendis rivuart al Diluvi.
Dutis a riferissin di gjigants su la tiere, di grande inicuitât intal mont, de scugne dai dius di intervignî midiant inondazions, e ancje dal salvament di cualchi bon.
Stesse strade la seguissin crodincis come l'imortalitât de anime, le adorazion dal soreli, i sacrificis umans, la adorazion dai dius e altris.
Ancje la magjie e lu spiritisim a àn un puest di rivuart in tantis religjons.
Cjitineçs, spirits divinadôrs, podès sorenaturâls, faturis, strolegheçs, astrologjie a son une misture par tantis confessions religjosis.


text:
giovedì 29 settembre 2011
La gnove vierzidure de Ostarie
Ben! E je ore...
Vin pene finît di lavâ lis fuarpis... vin taponât i brantiei... e cumò - dopo vê vendemât sedi il blanc, sedi il neri - o vin dome di spietâ pôcs dîs, par podê tirâ il prin vin de gnove stagjon.
Cul mês di Otubar, propit cun lunis, par scomençâ come che si scomence lis dietis e i lavôrs, o tornarin a vierzi Contecurte, la nestre Ostarie dulà che tal puest dal vin e dai ûfs dûrs - aromai lu savês - a si pues cerçâ contis curtis e dut ce che al pues zirâ ator di lôr.
Come che o savês, no sin bogns di tacâ cence rignovisi un pôc, e alore ancje par cheste gnove stagjon che e ven, spietaisi cualchi cambiament, cualchi gnove vît che o vin semenât, par viodi cemût che e ven sù.
Ce che nol cambie al è il spirt, il sintiment che al cjale al furlan e a la narative curte.
Us spietìn lunis, ducj, par viodi ce che al sarà di gnûf e ce che a tignarìn cont dal vieri.
Intant sparniçait ator che Contecurte e torne a vierzi...
Chei di Contecurte
Etichetis: Contecurte, Gnovis
martedì 6 settembre 2011
Presentazion de Comugne a Buie
Cualchidun dai nestris contecurtârs al sarà impegnât vinars ai 9 di Setembar aes 18 sot sere intal anfiteatri dal parc de biblioteche di Buie par
«LA COMUGNE in reading - Leturis di contis in furlan publicadis inte riviste “La Comugne” e di altris contis mai vignudis fûr»
Jentrade: Pauli Cantarut e Alessandra Kersevan
Autôrs e letôrs: Pauli Cantarut, Gianfranco Pellegrini, Checo Tam, Stiefin Morat, Francesca Gregoricchio
Freestyle: DJ Tubet
Musiche: Vididule Projet
Etichetis: Gnovis
Iscriviti a: Coments al post (Atom)


text:
Bretagne: militants de çampe indipendentiste inmò sot procès
A jerin sù par jù 350 lis personis che si son dadis dongje ai 15 di Novembar a Roazhon / Rennes par manifestâ la lôr solidarietât a Gaël Roblin, Kristian Georgeault e Pascal Laizé, trê militants de çampe indipendentiste bretone che si cjatin di gnûf sot procès par une schirie di atentâts. Daspò di une vicende judiziarie durade cuatri agns e denunciade di tancj mieçs di informazion tant che indegne di un paîs democratic, i trê a jerin stâts assolts. Cundut achel cumò, a cuatri agns de lôr assoluzion, si ricjatin di gnûf sot procès denant di un tribunâl speciâl pai stes fats, ma cence che si vedin elements gnûfs. Pai moviments politics bretons, sei di çampe che di drete, si trate di une farse che e volarès meti sot procès la militance indipendentiste a pro de Bretagne. Che la vicende judiziarie no fos imparziâl si lu veve capît bielzà dal imprin, cun di fat la zornade stesse dal atentât plui grues che al ven atribuît ai trê (chel di Quévert), l’incjariât de procure antiterorisim di Parîs al veve za dite che la uniche piste di investigâ e jere chê dal indipendentisim breton.
Font: ABP, 15/11/08; Eurominority, 08/11/08


text:
Cu
la aprovazion dal gnûf statût, fat bon a Palma ai 27 di Otubar,
l’ocitan al è deventât la cuarte lenghe uficiâl de Euroregjon
pirenaiche mediteranie, adun cun catalan, francês e spagnûl. Si
trate de prime volte che la lenghe d’oc
e gjolt di un status uficiâl intun organisim internazionâl
partecipât ancje dal stât francês. Un tant al è stât pussibil
ancje in gracie dal sburt une vore fuart rivât dai rapresentants
catalans che a son dentri di cheste realtât di cooperazion
teritoriâl. L’ocitan al sarà duncje doprât sui documents uficiâi
di chest organisim, sul so sît internet e i citadins a podaran fâ
ûs di cheste lenghe intai lôr rapuarts cu la Euroregjon.
Font:
Jornalet,
5/11/14


text:
P
Il P al è il decim sest segn dal alfabet furlan.
Tabele dai contignûts
Storie[cambie | modifiche il codiç]
Il segn P al à origjin dal semitic Pê (ch'al stâ a significâ "bocje"), daspò doprât tal grec cun la letare Π (Pi); i alfabets etrusc e latin a àn doprât cheste letare cul stes segn e la stesse pronuncie, \p\.
Significâts[cambie | modifiche il codiç]
Chimiche[cambie | modifiche il codiç]
- P al è il simbul dal fosfar
Fisiche[cambie | modifiche il codiç]
- p al è il simbul dal [[moment] o de pression.
- P al è il simbul de potence o de polarizazion.
- p, te fisiche des particelis, al è il simbul dal proton.
Metrologjie[cambie | modifiche il codiç]
- P al è la abreviazion di peta, prefìs dal sisteme internazionâl ch'al significhe 1015.
- p al è la abreviazion di pico, prefìs dal sisteme internazionâl ch'al significhe 10-12.
Traspuarts[cambie | modifiche il codiç]
- P al è la targhe automobilistiche internazionâl dal Portugal


text:
Dopo
dai incidents capitâts ae fin de partide jenfri OGC Nice e SC
Bastia, ai 13 di Novembar la comission dissiplinâr de Leghe dal
Balon Professionâl (LFP) francês e à decidût la sierade par doi
turnis de tribune popolâr dal stadi dal Nize e la scualifiche par
dôs zornadis dal portîr di riserve de formazion corse Jean-Louis
Leca. Une decision, cheste ultime, che e calcole tant che une
provocazion il fat che ae fin de partide il zuiadôr al vedi puartât
in cjamp une bandiere corse. La societât di balon dal Bastia e à za
presentât ricors cuintri di une sentence judicade injuste, par vie
che e punìs plui cui che al è stât vitime dai incidents che no i
responsabii, e raziste parcè che e judiche provocatorie l’ûs di
une bandiere teritoriâl. La dirigjence de societât e à ancje
denunciât i rapresentants de prefeture di Nize pes lôr declarazions
discriminatoriis e ofensivis cuintri dai cors.
Font:
Alta
Frequenza,
14/11/14


text:
Ricors cuintri dal Italicum, la leç eletorâl che e fâs dam al Friûl, tal cidinôr di ducj
Al è stât il prin a fevelâ dal Italicum tant che di un probleme politic: za tal mês di Mai dal 2015, cuant che nissun ancjemò al fevelave di chest argoment, Federico Simeoni al à presentât in consei provinciâl un ordin dal dì che al fevelave “di une discriminazion injustificade de minorance linguistiche furlane”. E cumò, tal cidinôr di dutis lis fuarcis politichis che no rivin a justâ i dams evidents che cheste leç eletorâl e provocarà ae rapresentance dal popul furlan, il conseîr autonomist di Palaç Belgrât (vicin al moviment Patrie Furlane) al à decidût di passâ a une forme diferente di azion: un ricors. “O larìn al Tar par sostignî fin da pît la nature incostituzionâl e discriminatorie di une leç che e je une violazion no dome dal dirit talian ma ancje di chel european. Di fat, la Convenzion pe protezion des minorancis e previôt che i Stâts che le sotscrivin no ledin a diluî la concentrazion des minorancis in tiermins eletorâi, parcè che e va tignude di cont e sigurade la lôr rapresentance politiche”.
FRIÛL CREVÂT IN DOI
Chest al è propit il contrari di ce che al è sucedût cul Italicum “che al à çoncjade in doi la comunitât furlane”, crevant pal mieç il Friûl storic e ancje la cussience identitarie di une popolazion che forsit le steve za pierdint di bessole. “Ma a colps di leç, di Macroregjons e di citâts metropolitanis taiadis su misure par Vignesie o par Triest, il procès di distruzion de identitât furlane che il centralisim roman al sta puartant indevant al sta lant pardabon masse di corse”. Il Friûl al riscje “di jessi scancelât”, di pierdi no dome la specialitât, ma la democrazie: “par chest, o ai domandât il jutori par une azion legâl di Felice Besostri, za parlamentâr e pari dal ricors cuintri dal Europorcellum che al jere un altri element di lesion de rapresentance democratiche des minorancis”. Ma alì a jerin dutis lis comunitâts a jessi penalizadis: cumò e je une situazion diferente “parcè che Trentin e Sudtirôl di une bande, la Val d’Aoste di chê altre, a àn vût rapresentants che a àn difindût i lôr dirits e a àn otignût garanziis di vê une componente di minorance a Montecitorio. I nestris parlamentârs invezit a durmivin e si son sveâts masse tart, cuant che il purcit al jere aromai scjampât dal cjôt”. Risultât: i furlans a podaressin no rivâ a vê nissun parlamentâr. E Simeoni par chest al veve domandât al president de Provincie Pieri Fontanini di puartâ indevant une rivendicazion cu la Regjon e cul Stât talian par denunziâ la ilegalitât dal proviodiment: “ma no vin rivât a otignî nissun risultât. I parlamentârs dal Pd, ma ancje chei de Leghe tant che Massimiliano Fedriga, a tegnin plui a favorî la lôr ricandidature che a oponisi a cheste leç disgraciade”. Dal rest, in Venit e fintremai in Trentin, al spieghe Simeoni, “la Leghe e je favorevule ae Macroregjon”.
EMERGJENCE
“Come singui eletôrs che a son stâts deprivâts dai lôr dirits, jo e ducj chei che a volaran fâlu – al siere il conseîr provinciâl - o presentarìn duncje un ricors al Tar par ribati che no si passe parsore de nestre identitât. O rivarìn in Cort Costituzionâl se al covente, ancje se la operazion e sarà costose e a voli i bêçs par cheste operazion o varìn di tirâju sù cul contribût di ducj chei che a volaran judânus”. Pal moment l’interès dai furlans su cheste tematiche nol è cuissà ce: “si viôt cheste leç tant che un probleme tecnic, a tancj no ur somee une robe masse impuartante. Invezit e je une emergjence democratiche, se lis decisions sul nestri teritori a vegnin cjapadis cence une nestre rapresentance ma dome dai oms catapultâts dai partîts di Rome”. ❚
✒ Walter Tomada
Par cui che al vûl contribuî a lis spesis pal ricors, al è un cont corint di pueste cul iban: IT 96Y 08375 63710 000000 708611 intestât a “Patrie Furlane”. Segnâ la causâl “Ricorso Italicum” insiemi a non e cognon e comun di residence.


text:
Racuelte di firmis par sburtâ il plurilinguisim in regjon, fonde de nestre specialitât
La taule taronde dal titul Bilinguisim e plurilinguisim tant che ricjece, dirit e oportunitât, che si è tignude sabide ai 14 di Novembar inte aule magne di Palaç Di Toppo Wassermann a Udin, in sieradure dal progjet I.BI.S. (Integrazion e Bilinguisim cun Sucès), e à puartât a dâ un messaç fuart e clâr che al rivuarde la diversitât linguistiche.
CE CHE AL È IL PROGJET_I.BI.S e je une iniziative, organizade de associazion Polonik (che e agreghe i polacs residents in Friûl-V.J.) cu la poie de Regjon, il patrocini de ARLeF (Agjenzie Regjonâl pe Lenghe Furlane) e dai Comuns di Udin e di Martignà. E je stade inviade la Vierte passade cuntun prin cicli di lezions e conferencise par gjenitôrs, educadôrs e insegnants. Dentri di I.BI.S. a son stâts organizâts ancje moments di agregazion multiculturâl e laboratoris interatîfs educatîfs e didatics par fruts.
IL DOCUMENT_Dilunc dal incuintri finâl, il dialic tra esperts al à puartât ae elaborazion e ae sotscrizion di un document par che si garantissi e che si promovi la educazion plurilengâl e il pluralisim linguistic tant che valôr, dirit e oportunitât. Lu àn firmàt, tra chei altris, ancje Franc Fari; Silvana Schiavi Fachin, Lorenzo Fabbro (president ARLeF).
Destinatarie principâl dal invît e je la Regjon autonome Friûl-Vignesie Julie, che si domandi di «operâ in chest sens, esercitant lis propriis competencis in ducj i setôrs conetûts cu la tutele des minorancis e cu la promozion dal pluralisim linguistic e eventualmentri domandant la assegnazion di gnovis competencis intal setôr de istruzion e de formazion, e duncje esercitantlis pe creazion di une scuele regjonâl là che la diversitât linguistiche rapresentade des minorancis linguistichis storichis e des comunitâts imigradis, e cjati citadinance plene e efetive intal cuadri dai siei programs e de sô ufierte formative». Une domande che e cjate la sô fonde intal «caratar multilengâl e multiculturâl de regjon Friûl-Vignesie Julie (…) inricjît ancjemò di plui de gnove imigrazion» e intal fat che «propiti la presince e la tutele des minorancis (…) a costituissin la motivazion principâl e il fin de autonomie speciâl de Regjon».Il test al è indreçât ancje ae Universitât dai studis dal Friûl, par che e operi in chest sens e secont che che al è previodût de sô leç istitutive e dal so statût. ❚ ✒ Redazion


text:
Sapade-Plodn, gnove frenade
Nuie di fâ, par tornâ a viodi Sapade-Plodn furlane al tocje ancjemò spietâ. La politiche romane e à tornât a meti i bastons tes ruedis discjadenant, justementri, la rabie dai sapadins e dai furlans che si stan batint di une vite pe cuistion. Dopo jessi rivâts adore a fâ passâ la leç pal passaç di regjon tes dôs comissions dal Senât (Belanç e Afârs Costituzionâi), sul plui biel, cuant che si doveve calendarizâ la discussion in aule, une part di senatôrs dal Pd, cul benstâ dal Guvier, a àn decidût di tirâ a dilunc il dut, cjapant timp e tirant fûr gnovis scusis.
Tal comun dal cjadovri le àn cjapade mâl, clâr: “l’enesim tradiment” a àn zigât sindic, consei e comitâts che di corse si son cjatâts in Municipi par votâ un ordin dal dì che al domande ai parlamentârs di tornâ a cjapâ subit in man la discussion e votâ la leç che – impensìnsi – si le sta spietânt dal 2008, cuant che i citadins in maniere democratiche a àn sielzût a maiorance di domandâ di tornâ in Friûl.
“Un scufiot vergognôs ae democrazie” lu a definît il sindic di Sapade-Plodn, Manuel Piller Hoffer. “Di gnûf i politics a àn volût lavâsi lis mans par pôre di decidi; al è evident che il passaç di un comun di une regjon “ordenarie” a une “speciâl” i à fat cjapâ un spac al Guvier e al Partît Democratic dal Belumat e dal Venit in gjenerâl. Cussì par noaltris nol reste che il limbo”.
Dal stes tenôr i coments dai comitâts: “il Belumat nus à svendût par un plat di lints; baste viodi la votazion scandalose che al à fat il consei provinciâl di Belum la vilie de decision dal Senât, dineant di fat se stes rispiet a ce che al jere stât decidût agns indaûr. Cumò o domandìn che i politics furlans a detin bataie fin insom par mantignî lis promessis fatis in ducj chescj agns”.
Clâr aromai a ducj che il pas indaûr dal venit, tacant dal President Zaia e rivant fintremai al sotsegretari Bressa, al mire a meti Sapade sul plat de discussion cun Rome pe cuistion de Autonomie regjonâl che al stan cirint di otignî. E cussì si torne a tirâ fûr il discors di un font di riecuilibri che il Friûl al dovarès paiâ a ducj chei comuns di confin, o ben ce che al sucêt cul Trentin e il Sudtirôl. Cence volei capî che il paragon nol rêç par doi motîfs: Sapade al è un câs unic, al è un paîs furlan, che si sint furlan e che al vûl tornâ in Friûl; po dopo, lis risorsis che a àn Trentin e Sudtirôl, sigûr a statût speciâl tant che noaltris, ma no podin però vignî paragonadis a chês che o vin a disposizion te nestre regjon.
La Presidente Serracchiani e je stade clare, almancul a peraulis: “Su Sapade no moli – e à rispuindût al coleghe Zaia – l’iter al è lât tant indenant che no si pues plui tornâ indaûr. E o soi pronte a incuintrâ personalmentri i cjâfs grup di Cjamare e Senât, i Ministris Boschi e Costa, e il sotsegretari Bressa par rivâ adore a otignî il vôt decisîf”.
Nol reste che spietâ Pasche e viodi se ta chel benedet calendari dal Senât, il non di Sapade al tornarà a jessi scrit tal ordin dai lavôrs. Pensait che di cuant che e je tacade la storie, e sarès la dusinte e cjapilu volte… ❚
✒ David Zanirato


text:
SCOMENCÂTS PAR FURLAN. “Il Cont di Montecristo” di Alexander Dumas
Il 14 di Fevrâr dal 1815, la vuaite de Notre-Dame de la Garde e segnalà la nâf a trê arbui il Pharaon, che e vignive di Smirne, Triest e Napoli.
Come par solit, un pilot di litorâl al partì subit dal puart, al rasintà il cjistiel di If, e al le a bordâ la nâf jenfri il cap di Morgion e la isule di Rion.
Dal moment, ancjemò come par solit, la plateforme dal fuart San Zuan si veve jemplade di curiôs; par vie che al è simpri un grant moment a Marsilie la vignude di un bastiment, massime cuant che chest bastiment, tant che il Pharaon, al è stât fat sù, armât, sistemât intai cantîrs de viele Phocée e il so paron al è un armadôr de citât.
Intant il bastiment al vignive indevant; al veve ben superât il stret che cualchi scosse vulcaniche e à sgjavât jenfri la isule di Calasareigne e la isule di Jaros; al veve dopleât Pomègue, e al vignive indevant sot des sôs trê velis di cabie, dal so grant floc e dal so mezan, ma cussì a lent e cuntune ande cussì suturne, che i curiôs, cun chel istint che al vualme une disgracie, si domandavin cuâl incident che al podeve sei sucedût su la nâf. Pidimancul i esperts de navigazion a ametevin che se un incident al jere sucedût, nol podeve sei al bastiment stes, par vie che al vignive indevant in dutis lis cundizions di une nâf perfetementri guviernade: la sô ancure e jere in muel, i siei tirants di bomprès dismolâts; e dongje dal pilot, che si prontave par direzi il Pharaon traviers la jentrade strente dal puart di Marsilie, al jere un zovin cul fâ imburît e cul voli atîf che al vualmave ogni moviment de nâf e che al ripeteve ogni ordin dal pilot.
La malcuietece lizere che e svoletave su la int e veve tocjât in maniere particolâr un dai spetatôrs su la splanade di San Zuan, tant a dî che nol podè spietâ che il bastiment al jentràs intal puart; al saltà dentri intune piçule barcje e al ordenà di remâ incuintri al Pharaon, che al rivà a tocjâ in rimpet de voltade de Réserve.
Viodint rivâ chel om, il zovin marinâr al lassà il so puest dongje dal pilot, e al vignì, cul cjapiel in man, a poiâsi su la muraie dal bastiment. ❚
(Traduzion di Laurin Zuan Nardin)
___________________
Il libri e l’autôr
Di Alexander Dumas, forsit no ducj a san, che a ‘nd è doi: pari e fi. E dal prin, chel che al à scrit il Il Cont di Montecristo, o podìn dî che al à vude une vite (1802-1870) une vore plene e ferbinte. Al jere fi di un mulat, che al veve cjapât il non de mari haitiane, femine “di massarie” (du mas). Al è stât puar e ancje siôr; al à vût scrit centenârs di libris, sedi romançs, che di teatri, che oparis storichis, e al faseve di mistîr il scritôr in maniere une vore moderne, cun tant di staff di dipendents che al scriveve par lui. Ma a lui, forsit, cundut che si pues dî che la sô scriture e je ogni tant ripetitive, o vin di dîsi graciis pes oparis a pontadis in dì di vuê. Propit cun chest romanç jessût tra il 1844 e il 1846, al fevele di injustiziis, di svindic e di perdon (ancje se cualchidun al dîs che no lu vedi scrit lui), Dumas al à nobilitât il feuilleton, romanç a pontadis dât fûr cuntune riviste o un gjornâl. ❚
____________________
Il tradutôr
Laurin Zuan Nardin al vîf a Sant Vît de Tor, paîs dulà che al è nassût intal 1951. Une vite intal mont de scuele: arlêf, insegnant, dirigjent scolastic fin ae pension. La sbisie di scrivi le à simpri vude, ma si è ingriviade intai ultins agns: sîs racueltis di poesiis, une conte lungje, dramis par teatri e v.i. Dut par furlan, si capìs. E al à fintremai vût cualchi ricognossiment e cualchi premi. Par talian al à vût publicâts studis lessicologjics sui dialets de Italie e in particolâr sul grant poete romanesc Josef Joachin Belli (1791-1863). Di uns cuindis agns in ca, al cure la pagjine des recensions leterariis dal mensîl La Patrie dal Friûl. Al à vût scrit ancje pe Panarie, par Sot la Nape, Alsa, Gnovis Pagjinis furlanis, Il Nuovo Friuli. ❚
✒ par cure di Raffaele Serafini e Dree Venier


text:
Bretagne: radiogjornâl regjonâl par breton
Al è stât presentât al public il progjet par un radiogjornâl regjonâl par breton metût adun di Brudañ ha Skignañ, une associazion di servizi e di coordenament par cuatri emitentis radiofonichis de Bretagne: Radio Kreiz Breizh, Radio Bro Gwened, Radio Kerne e Avorig FM. In dì di vuê lis cuatri radios a cuvierzin dome la informazion dai teritoris là che al rive il lôr segnâl, cumò invezit a metaran in rêt lis informazions locâls cu la zonte di chês di nivel regjonâl. Il risultât al è un radiogjornâl cuotidian di 10 minûts par breton di nivel regjonâl. Il progjet al è finanziât de Regjon e dai dipartiments bretons che, in dut, a àn metût a disposizion 130 mil euros. Brudañ ha Skignañ e à po in progjet un program di aprofondiment setemanâl e des trasmissions specifichis pai zovins.
Font: ABP, 15/10/08


text:
Cu la adesion di altris 19 sogjets si
slargje la rêt dai ents locâi impegnâts intal promovi la lenghe proprie de
Galizie. Si trate di 16 comuns, un consorzi turistic, un coleç di avocats e une
fondazion. Cui ultins rivâts, cumò la rêt e cjape dentri 116 entitâts. Tra lis
iniziativis che a interessin cheste rêt o cjatìn ancje il progjet “FalaRedes”,
partît di un pâr di setemanis, che al previôt uns 250 apontaments dilunc vie
dal an che a pontin a creâ spazis par imparâ e par doprâ la lenghe galiziane.
Font: Xunta de Galicia,
28/03/12


text:
E reste
alte la tension in Cravuazie su la cuistion de segnaletiche bilengâl.
La leç e previôt l’ûs couficiâl de lenghe minoritarie te
cartelonistiche, te segnaletiche e tai rapuarts cu la aministrazion
publiche cuant che i membris de comunitât minoritarie a son almancul
un tierç de popolazion totâl. Lis tensions plui altis si àn vudis
a Vukovar, là che il 34,8% de popolazion al è serp, ma che par vie
dal presit altonon paiât de citât intant de vuere pe indipendence e
je deventade un simbul pe diestre nazionaliste e pes organizazions
dai veterans di vuere che a domandin di no meti in vore la leç.
Cussì discognossûts a àn tirât vie dutis lis targhis e la
segnaletiche bilengâl de citât subite dopo che a jerin stadis
metudis sù e diviers poliziots a son stâts suspindûts o arestâts
par vie che invezit di difindi lis targhis a varessin judât a
tirâlis jù. Episodis similârs a son capitâts ancje te capitâl
Zagabrie e in localitâts là che la maiorance de popolazion e je
serbe o là che serps e cravuats a guviernavin insiemi. Su la
cuistion al è intervignût ancje il president de Cravuazie Ivo
Josipović che al à piturât chescj compuartaments tant che une
vergogne par ducj i cravuats.
Font:
Balkan Insight, 14/10/13


text:
Paîs Catalans: Immi.Cat, portâl dai imigrâts catalans
Immi.Cat al è un sît internet nassût cun chê di dâ vôs ai catalans di divignince foreste. L’obietîf al è chel di promovi la culture catalane framieç dai imigrâts che a son vignûts a vivi in Catalogne e di judâ i catalans a cognossi miôr lis culturis puartadis de imigrazion. Lis diviersis organizazions che a son daûr de iniziative a varan dai spazis di pueste par fâ cognossi lis lôr ativitâts e la culture dai paîs di divignince dai lôr aderents. Tal manifest di fondazion di Immi.Cat si pues lei cuâl che al è il spirt di chest progjet, ven a dî: “O vin vût di lassâ i nestris paîs, o vin passât il troi dificil de emigrazion e de discriminazion intal forest. La emigrazion nus à fat pierdi la relazion cuotidiane cu lis nestris fameis e il contat cu la nestre realtât e cu la nestre culture, o vin dismetût di partecipâ al progjet storic des nestris nazions, ma cundut achel no lassarìn che nissun nus puarti vie la nestre identitât origjinarie. Cussì cemût che o difindìn il nestri dirit a jessi cemût che i nestris paris nus àn fat e che nus definìs come personis, cu la stesse decision o difindarìn il nestri dirit a jessi catalans e catalanis e, duncje, o difindarìn il dirit di cheste comunitât a decidi in maniere libare il so avignî.” Par chel che al rivuarde la lenghe, invezit, si lei che: “O ufrìn lis nestris lenghis e lis nestris culturis di divignince par insiorâ il patrimoni culturâl di chest paîs e e je la societât catalane che e à di profitânt. Ta cheste suaze di diviersitât linguistiche il catalan e je la lenghe che nus unìs ducj e dutis. E je la lenghe che ducj o condividìn e che o doprìn par intindisi. E je la nestre lenghe comune. (…) Propit parcè che o savìn il pericul che la supremazie des culturis tibiadoris e puarte aes culturis minoritariis, par chel o declarìn che o volìn vivi par catalan.”
Font: Vilaweb, 27/03/08


text:
Inte suaze dal esam pe finanziarie pal 2009, il president Jean-Yves Le Drian al à informât la Assemblee regjonâl de Bretagne di vê domandât al prin ministri francês il trasferiment ae Regjon des competencis su la gjestion de mape scolastiche dal insegnament bilengâl. Ogni an si propon la nassite di gnovis classis bilengâls che, però, a puartin problemis dal pont di viste des risorsis disponibilis e de lôr distribuzion ecuilibrade sul teritori. Duncje, e dîs la aministrazion regjonâl, al sarès miôr che e fos la Regjon a gjestî lis risorsis umanis e economichis pal insegnament dal e par breton. Ai 18 di Dicembar la Assemblee regjonâl e veve votât, ducj dacuardi, un document che al domandave di lâ ta cheste direzion cuntune sperimentazion che e permetès di tacâ cul sisteme di gjestion diret za tal Setembar dal 2009.
Font: Agence Bretagne Presse, 12/01/09